title: Εκτελεστικός κανονισμός (ΕΕ) αριθ. 1018/2012 της Επιτροπής, της 5ης Νοεμβρίου 2012 , για την τροποποίηση των κανονισμών (ΕΚ) αριθ. 232/2009, (ΕΚ) αριθ. 188/2007, (ΕΚ) αριθ. 186/2007, (ΕΚ) αριθ. 209/2008, (ΕΚ) αριθ. 1447/2006, (ΕΚ) αριθ. 316/2003, (ΕΚ) αριθ. 1811/2005, (ΕΚ) αριθ. 1288/2004, (ΕΚ) αριθ. 2148/2004, (ΕΚ) αριθ. 1137/2007, (ΕΚ) αριθ. 1293/2008, (ΕΚ) αριθ. 226/2007, (ΕΚ) αριθ. 1444/2006, (ΕΚ) αριθ. 1876/2006, (ΕΚ) αριθ. 1847/2003, (ΕΚ) αριθ. 2036/2005, (ΕΚ) αριθ. 492/2006, (ΕΚ) αριθ. 1200/2005 και (ΕΚ) αριθ. 1520/2007 όσον αφορά τη μέγιστη περιεκτικότητα ορισμένων μικροοργανισμών σε πλήρεις ζωοτροφές  Κείμενο που παρουσιάζει ενδιαφέρον για τον ΕΟΧ

text:
               7.11.2012

               EL

               Επίσημη Εφημερίδα της Ευρωπαϊκής Ένωσης

               L 307/56

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1018/2012 ΤΗΣ ΕΠΙΤΡΟΠΉΣ
   της 5ης Νοεμβρίου 2012
   για την τροποποίηση των κανονισμών (ΕΚ) αριθ. 232/2009, (ΕΚ) αριθ. 188/2007, (ΕΚ) αριθ. 186/2007, (ΕΚ) αριθ. 209/2008, (ΕΚ) αριθ. 1447/2006, (ΕΚ) αριθ. 316/2003, (ΕΚ) αριθ. 1811/2005, (ΕΚ) αριθ. 1288/2004, (ΕΚ) αριθ. 2148/2004, (ΕΚ) αριθ. 1137/2007, (ΕΚ) αριθ. 1293/2008, (ΕΚ) αριθ. 226/2007, (ΕΚ) αριθ. 1444/2006, (ΕΚ) αριθ. 1876/2006, (ΕΚ) αριθ. 1847/2003, (ΕΚ) αριθ. 2036/2005, (ΕΚ) αριθ. 492/2006, (ΕΚ) αριθ. 1200/2005 και (ΕΚ) αριθ. 1520/2007 όσον αφορά τη μέγιστη περιεκτικότητα ορισμένων μικροοργανισμών σε πλήρεις ζωοτροφές
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 13 παράγραφοι 1, 2 και 3,
   Εκτιμώντας τα ακόλουθα:

               (1)

               Η χρήση του παρασκευάσματος Saccharomyces cerevisiae NCYC Sc 47 το οποίο ανήκει στην κατηγορία πρόσθετων υλών «ζωοτεχνικές πρόσθετες ύλες» και στη λειτουργική ομάδα «σταθεροποιητές της χλωρίδας του εντέρου», εγκρίθηκε για δέκα έτη με τον κανονισμό (ΕΚ) αριθ. 232/2009 της Επιτροπής (2) για βουβαλίδες γαλακτοπαραγωγής, με τον κανονισμό (ΕΚ) αριθ. 1447/2006 της Επιτροπής (3) για τους αμνούς προς πάχυνση, με τον κανονισμό (ΕΚ) αριθ. 188/2007 της Επιτροπής (4) για αιγοπρόβατα γαλακτοπαραγωγής, με τον κανονισμό (ΕΚ) αριθ. 186/2007 της Επιτροπής (5) για τα άλογα και με τον κανονισμό (ΕΚ) αριθ. 209/2008 της Επιτροπής (6) για τους χοίρους για πάχυνση. Εγκρίθηκε χωρίς χρονικό περιορισμό με τον κανονισμό (ΕΚ) αριθ. 316/2003 της Επιτροπής (7) για τα βοοειδή για πάχυνση, με τον κανονισμό (ΕΚ) αριθ. 1811/2005 της Επιτροπής (8) για τις αγελάδες γαλακτοπαραγωγής, με τον κανονισμό (ΕΚ) αριθ. 1288/2004 της Επιτροπής (9) για χοιρομητέρες, και με τον κανονισμό (ΕΚ) αριθ. 2148/2004 της Επιτροπής (10) για τα απογαλακτισμένα χοιρίδια.

               (2)

               Σύμφωνα με το άρθρο 13 παράγραφος 3 του κανονισμού (ΕΚ) αριθ. 1831/2003, ο κάτοχος των αδειών έχει προτείνει να αλλάξουν οι όροι της άδειας για τη χρήση του Saccharomyces cerevisiae NCYC Sc 47, όπως ορίζουν οι κανονισμοί που αναφέρονται στην αιτιολογική σκέψη 1.

               (3)

               Η χρήση του Bacillus subtilis DSM 17299 το οποίο ανήκει στην κατηγορία πρόσθετων υλών «ζωοτεχνικές πρόσθετες ύλες» και στη λειτουργική ομάδα «σταθεροποιητές της χλωρίδας του εντέρου» εγκρίθηκε για δέκα έτη με τον κανονισμό (ΕΚ) αριθ. 1137/2007 της Επιτροπής (11) για τα κοτόπουλα προς πάχυνση.

               (4)

               Σύμφωνα με το άρθρο 13 παράγραφος 3 του κανονισμού (ΕΚ) αριθ. 1831/2003, ο κάτοχος της άδειας έχει προτείνει να αλλάξουν οι όροι της άδειας του Bacillus subtilis DSM 17299, όπως ορίζεται στον κανονισμό που αναφέρεται στην αιτιολογική σκέψη 3.

               (5)

               Οι γνωμοδοτήσεις που εξέδωσε η Ευρωπαϊκή Αρχή για την Ασφάλεια των Τροφίμων («η Αρχή») σχετικά με τη χρήση ορισμένων μικροοργανισμών σε ζωοτροφές βασίστηκαν στο καθεστώς «τεκμηρίου αναγνωρισμένης ασφάλειας» («QPS») των σχετικών μικροοργανισμών [«επιστημονική γνώμη για τη διατήρηση του καταλόγου των βιολογικών παραγόντων QPS που προστίθεται σκοπίμως σε τρόφιμα και ζωοτροφές (επικαιροποίηση 2011)» (12)]. Οι κάτοχοι των εγκρίσεων πρότειναν να διαγραφεί ο περιορισμός σχετικά με τη μέγιστη περιεκτικότητα των μικροοργανισμών Saccharomyces cerevisiae NCYC Sc 47 και Bacillus subtilis DSM 17299 σε πλήρεις ζωοτροφές, με βάση το σκεπτικό ότι οι μέγιστες δόσεις δεν ήταν σύμφωνες με την προσέγγιση QPS.

               (6)

               Για να αποφευχθούν οι στρεβλώσεις της αγοράς είναι σκόπιμο να διαγραφεί ο περιορισμός σχετικά με τη μέγιστη περιεκτικότητα και όσον αφορά τις άδειες άλλων μικροοργανισμών, που έχουν το ίδιο καθεστώς QPS.

               (7)

               Σύμφωνα με το άρθρο 13 παράγραφος 1, η Αρχή κλήθηκε να εκφέρει γνώμη σχετικά με τη δυνατότητα να διαγραφεί η μέγιστη περιεκτικότητα για άλλους μικροοργανισμούς, που έχουν το ίδιο καθεστώς QPS: ο Saccharomyces cerevisiae CNCM Ι-1077 εγκρίθηκε για δέκα έτη με τον κανονισμό (ΕΚ) αριθ. 1293/2008 της Επιτροπής (13) για τους αμνούς, με τον κανονισμό (ΕΚ) αριθ. 226/2007 της Επιτροπής (14) για αιγοπρόβατα γαλακτοπαραγωγής και χωρίς χρονικό περιορισμό με τον κανονισμό (ΕΚ) αριθ. 1200/2005 της Επιτροπής (15) για γαλακτοφόρες αγελάδες και βοοειδή προς πάχυνση· ο Saccharomyces cerevisiae CNCM I-1079 εγκρίθηκε χωρίς χρονικό περιορισμό με τον κανονισμό (ΕΚ) αριθ. 1847/2003 της Επιτροπής (16) για χοιρίδια και με τον κανονισμό (ΕΚ) αριθ. 2036/2005 της Επιτροπής (17) για τις χοιρομητέρες· ο Saccharomyces cerevisiae CBS 493.94 εγκρίθηκε χωρίς χρονικό περιορισμό με τον κανονισμό (ΕΚ) αριθ. 1288/2004 της Επιτροπής για βοοειδή για πάχυνση και μοσχάρια και με τον κανονισμό (ΕΚ) αριθ. 1811/2005 της Επιτροπής (18) για τις γαλακτοπαραγωγές αγελάδες· ο Saccharomyces cerevisiae MUCL 39885 εγκρίθηκε χωρίς χρονικό περιορισμό με τον κανονισμό (ΕΚ) αριθ. 492/2006 της Επιτροπής (19) για βοοειδή για πάχυνση· ο Bacillus amyloliquefaciens CECT 5940 εγκρίθηκε για δέκα έτη με τον κανονισμό (ΕΚ) αριθ. 1292/2008 της Επιτροπής (20) για κοτόπουλα προς πάχυνση· ο Lactobacillus farciminis CNCM MA 67/4R εγκρίθηκε για τέσσερα έτη με τον κανονισμό (ΕΚ) αριθ. 1876/2006 της Επιτροπής (21) για τα κοτόπουλα και τις γαλοπούλες προς πάχυνση και των ωοτόκων ορνίθων και χωρίς χρονικό περιορισμό με τον κανονισμό (ΕΚ) αριθ. 492/2006 της Επιτροπής για τα απογαλακτισμένα χοιρίδια· ο Pediococcus acidilactici CNCM MA 18/5M εγκρίθηκε χωρίς χρονικό περιορισμό με τον κανονισμό (ΕΚ) αριθ. 1200/2005 της Επιτροπής για τα κοτόπουλα προς πάχυνση και με το κανονισμό (ΕΚ) αριθ. 2036/2005 της Επιτροπής για τους χοίρους για πάχυνση· ο Lactobacillus acidophilus D2/CSL CECT4529 εγκρίθηκε χωρίς χρονικό περιορισμό με τον κανονισμό (ΕΚ) αριθ. 1520/2007 της Επιτροπής (22) για τις ωοπαραγωγές όρνιθες· ο Bacillus subtilis C-3102 (DSM 15544) εγκρίθηκε για δέκα χρόνια με τον κανονισμό (ΕΚ) αριθ. 1444/2006 της Επιτροπής (23) για τα κοτόπουλα προς πάχυνση.

               (8)

               Η Αρχή, στη γνώμη της με ημερομηνία 24 Απριλίου 2012 (24), κατέληξε στο συμπέρασμα ότι ο καθορισμός της μέγιστης περιεκτικότητας του παρασκευάσματος Saccharomyces cerevisiae NCYC Sc 47, Bacillus subtilis DSM 17299, Saccharomyces cerevisiae CNCM I-1077, Saccharomyces cerevisiae CNCM I-1079, Saccharomyces cerevisiae CBS 493.94, Saccharomyces cerevisiae MUCL 39885, Bacillus amyloliquefaciens CECT 5940, Lactobacillus farciminis (CNCM MA 67/4R, Pediococcus acidilactici CNCM MA 18/5M, Lactobacillus acidophilus D2/CSL CECT4529 και Bacillus subtilis C-3102 (DSM 15544) σε πλήρεις ζωοτροφές δεν προσφέρει επιπλέον βαθμό ασφάλειας των ζώων-στόχων και των καταναλωτών. Συνεπώς, δεν υπάρχει λόγος να διατηρηθεί η μέγιστη περιεκτικότητα για αυτά.

               (9)

               Πληρούνται οι όροι που προβλέπονται στο άρθρο 5 του κανονισμού (ΕΚ) αριθ. 1831/2003.

               (10)

               Οι κανονισμοί (ΕΚ) αριθ. 232/2009, (ΕΚ) αριθ. 188/2007, (ΕΚ) αριθ. 186/2007, (ΕΚ) αριθ. 209/2008, (ΕΚ) αριθ. 1447/2006, (ΕΚ) αριθ. 316/2003, (ΕΚ) αριθ. 1811/2005, (ΕΚ) αριθ. 1288/2004, (ΕΚ) αριθ. 2148/2004, (ΕΚ) αριθ. 1137/2007, (ΕΚ) αριθ. 1293/2008, (ΕΚ) αριθ. 226/2007, (ΕΚ) αριθ. 1444/2006, (ΕΚ) αριθ. 1876/2006, (ΕΚ) αριθ. 1847/2003, (ΕΚ) αριθ. 2036/2005, (ΕΚ) αριθ. 492/2006, (ΕΚ) αριθ. 1200/2005 και (ΕΚ) αριθ. 1520/2007 πρέπει, επομένως, να τροποποιηθούν αναλόγως.

               (11)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποίηση του κανονισμού (ΕΚ) αριθ. 232/2009
   Στη στήλη 8, μέγιστη περιεκτικότητα, της καταχώρισης 4b1702, Saccharomyces cerevisiae NCYC Sc 47 στο παράρτημα του κανονισμού (ΕΚ) αριθ. 232/2009, οι λέξεις «1,4 × 109» διαγράφονται.
   Άρθρο 2
   Τροποποίηση του κανονισμού (ΕΚ) αριθ. 188/2007
   Στη στήλη 8, μέγιστη περιεκτικότητα, της καταχώρισης 4b1702, Saccharomyces cerevisiae NCYC Sc 47 στο παράρτημα του κανονισμού (ΕΚ) αριθ. 188/2007, οι λέξεις «7,5 × 109» διαγράφονται.
   Άρθρο 3
   Τροποποίηση του κανονισμού (ΕΚ) αριθ. 186/2007
   Στη στήλη 8, μέγιστη περιεκτικότητα της καταχώρισης 4b1702, Saccharomyces cerevisiae NCYC Sc 47 στο παράρτημα του κανονισμού (ΕΚ) αριθ. 186/2007, οι λέξεις «7 × 109» διαγράφονται.
   Άρθρο 4
   Τροποποίηση του κανονισμού (ΕΚ) αριθ. 209/2008
   Στη στήλη 8, μέγιστη περιεκτικότητα της καταχώρισης 4b1702, Saccharomyces cerevisiae NCYC Sc 47 στο παράρτημα του κανονισμού (ΕΚ) αριθ. 209/2008, οι εκφράσεις «1,00 × 1010» διαγράφονται.
   Άρθρο 5
   Τροποποίηση του κανονισμού (ΕΚ) αριθ. 1447/2006
   Στη στήλη 8, μέγιστη περιεκτικότητα της καταχώρισης E 1702, Saccharomyces cerevisiae NCYC Sc 47 στο παράρτημα του κανονισμού (ΕΚ) αριθ. 1447/2006, οι λέξεις «1,4 × 1010» διαγράφονται.
   Άρθρο 6
   Τροποποίηση του κανονισμού (ΕΚ) αριθ. 316/2003
   Στη στήλη 7, μέγιστη περιεκτικότητα της καταχώρισης E 1702, Saccharomyces cerevisiae NCYC Sc 47 στο παράρτημα I του κανονισμού (ΕΚ) αριθ. 316/2003, οι λέξεις «8 × 109» διαγράφονται.
   Άρθρο 7
   Τροποποίηση του κανονισμού (ΕΚ) αριθ. 1811/2005
   Το παράρτημα III του κανονισμού (ΕΚ) αριθ. 1811/2005 τροποποιείται ως ακολούθως:

               1)

               Στη στήλη 7, μέγιστη περιεκτικότητα, της καταχώρισης Ε 1702, Saccharomyces cerevisiae NCYC Sc 47, η φράση «2 × 109» διαγράφεται.

               2)

               Στη στήλη 7, μέγιστη περιεκτικότητα, της καταχώρισης Ε 1704, Saccharomyces cerevisiae CBS 493.94, οι λέξεις «3,5 × 108» διαγράφονται.

         Άρθρο 8
   Τροποποίηση του κανονισμού (ΕΚ) αριθ. 1288/2004
   Το παράρτημα I του κανονισμού (ΕΚ) αριθ. 1288/2004 τροποποιείται ως εξής:

               1)

               Στη στήλη 7, μέγιστη περιεκτικότητα, της καταχώρισης Ε 1702, Saccharomyces cerevisiae NCYC Sc 47, η φράση «1 × 1010» διαγράφεται.

               2)

               Στη στήλη 7, μέγιστη περιεκτικότητα, της καταχώρισης Ε 1704, Saccharomyces cerevisiae CBS 493.94, οι λέξεις «2 × 109» και «1,7 × 108» διαγράφονται.

         Άρθρο 9
   Τροποποίηση του κανονισμού (ΕΚ) αριθ. 2148/2004
   Στη στήλη 7, μέγιστη περιεκτικότητα, η καταχώριση για το E 1702, Saccharomyces cerevisiae NCYC Sc47 του παραρτήματος II του κανονισμού (ΕΚ) αριθ. 2148/2004, οι λέξεις «1 × 1010» διαγράφονται.
   Άρθρο 10
   Τροποποίηση του κανονισμού (ΕΚ) αριθ. 1137/2007
   Στη στήλη 8, μέγιστη περιεκτικότητα, της καταχώρισης 4b1821 Bacillus subtilis DSM 17299 του παραρτήματος του κανονισμού (ΕΚ) αριθ. 1137/2007, οι λέξεις «1,6 × 109» διαγράφονται.
   Άρθρο 11
   Τροποποίηση του κανονισμού (ΕΚ) αριθ. 1293/2008
   Στη στήλη 8, μέγιστη περιεκτικότητα, της καταχώρισης 4b1711 Saccharomyces cerevisiae CNCM I-1077 του παραρτήματος του κανονισμού (ΕΚ) αριθ. 1293/2008, οι εκφράσεις «7,3 × 109» διαγράφονται.
   Άρθρο 12
   Τροποποίηση του κανονισμού (ΕΚ) αριθ. 226/2007
   Στη στήλη 8, μέγιστη περιεκτικότητα, της καταχώρισης 4b1711 Saccharomyces cerevisiae CNCM I-1077 του παραρτήματος του κανονισμού (ΕΚ) αριθ. 226/2007, οι λέξεις «3 × 109» και «1,2 × 109» διαγράφονται.
   Άρθρο 13
   Τροποποίηση του κανονισμού (ΕΚ) αριθ. 1444/2006
   Στη στήλη 8, μέγιστη περιεκτικότητα, της καταχώρισης 4b1820 Bacillus subtilis DSM 17299 του παραρτήματος του κανονισμού (ΕΚ) αριθ. 1444/2006, οι λέξεις «1 × 109» διαγράφονται.
   Άρθρο 14
   Τροποποίηση του κανονισμού (ΕΚ) αριθ. 1876/2006
   Στη στήλη 7, μέγιστη περιεκτικότητα, της καταχώρισης για το 12 Lactobacillus farciminis CNCM MA 67/4R του παραρτήματος I του κανονισμού (ΕΚ) αριθ. 1876/2006, οι λέξεις «1 × 109» διαγράφονται.
   Άρθρο 15
   Τροποποίηση του κανονισμού (ΕΚ) αριθ. 1847/2003
   Στη στήλη 7, μέγιστη περιεκτικότητα, η καταχώριση για το E 1703 Saccharomyces cerevisiae CNCM I-1079 του παραρτήματος II του κανονισμού (ΕΚ) αριθ. 1847/2003, οι λέξεις «6 × 109» διαγράφονται.
   Άρθρο 16
   Τροποποίηση του κανονισμού (ΕΚ) αριθ. 2036/2005
   Το παράρτημα I του κανονισμού (ΕΚ) αριθ. 2036/2005 τροποποιείται ως εξής:

               1)

               Στη στήλη 7, μέγιστη περιεκτικότητα, της καταχώρισης για το Ε 1703, Saccharomyces cerevisiae CNCM I-1079, οι λέξεις «6 × 109» διαγράφονται.

               2)

               Στη στήλη 7, μέγιστη περιεκτικότητα, της καταχώρισης για το Ε 1712, Pediococcus acidilactici CNCM MA 18/5M, οι λέξεις «1 × 109» διαγράφονται.

         Άρθρο 17
   Τροποποίηση του κανονισμού (ΕΚ) αριθ. 492/2006
   Το παράρτημα II του κανονισμού (ΕΚ) αριθ. 492/2006 τροποποιείται ως εξής:

               1)

               Στη στήλη 7, μέγιστη περιεκτικότητα, της καταχώρισης για το E 1710, Saccharomyces cerevisiae MUCL 39885, οι λέξεις «9 × 109» διαγράφονται.

               2)

               Στη στήλη 7, μέγιστη περιεκτικότητα, της καταχώρισης για το Ε 1714, Lactobacillus farciminis CNCM MA 67/4R οι λέξεις «1 × 1010» διαγράφονται.

         Άρθρο 18
   Τροποποίηση του κανονισμού (ΕΚ) αριθ. 1200/2005
   Το παράρτημα II του κανονισμού (ΕΚ) αριθ. 1200/2005 τροποποιείται ως ακολούθως:

               1)

               Στη στήλη 7, μέγιστη περιεκτικότητα, της καταχώρισης για το E 1711, Saccharomyces cerevisiae CNCM I-1077 οι λέξεις «2 × 109» και «1,6 × 109» διαγράφονται.

               2)

               Στη στήλη 7, μέγιστη περιεκτικότητα, της καταχώρισης για το Ε 1712, Pediococcus acidilactici CNCM MA 18/5M, οι λέξεις «1 × 1010» διαγράφονται.

         Άρθρο 19
   Τροποποίηση του κανονισμού (ΕΚ) αριθ. 1520/2007
   Το παράρτημα IV του κανονισμού (ΕΚ) αριθ. 1520/2007 τροποποιείται ως ακολούθως:
   Στη στήλη 7, μέγιστη περιεκτικότητα, της καταχώρισης για το E 1715 Lactobacillus acidophilus D2/CSL CECT4529, οι λέξεις «1 × 109» διαγράφονται.
   Άρθρο 20
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 5 Νοεμβρίου 2012.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 268 της 18.10.2003, σ. 29.

      (2)  ΕΕ L 74 της 20.3.2009, σ. 14.

      (3)  ΕΕ L 271 της 30.9.2006, σ. 28.

      (4)  ΕΕ L 57 της 24.2.2007, σ. 3.

      (5)  ΕΕ L 63 της 1.3.2007, σ. 6.

      (6)  ΕΕ L 63 της 7.3.2008, σ. 3.

      (7)  ΕΕ L 46 της 20.2.2003, σ. 15.

      (8)  ΕΕ L 291 της 5.11.2005, σ. 12.

      (9)  ΕΕ L 243 της 15.7.2004, σ. 10.

      (10)  ΕΕ L 370 της 17.12.2004, σ. 24.

      (11)  ΕΕ L 256 της 2.10.2007, σ. 5.

      (12)  Δελτίο ΕFSA 2011· 9(12):2497.

      (13)  ΕΕ L 340 της 19.12.2008, σ. 38.

      (14)  ΕΕ L 64 της 2.3.2007, σ. 26.

      (15)  ΕΕ L 195 της 27.7.2005, σ. 6.

      (16)  ΕΕ L 269 της 21.10.2003, σ. 3.

      (17)  ΕΕ L 328 της 15.12.2005, σ. 13.

      (18)  ΕΕ L 291 της 5.11.2005, σ. 12.

      (19)  ΕΕ L 89 της 28.3.2006, σ. 6.

      (20)  ΕΕ L 340 της 19.12.2008, σ. 36.

      (21)  ΕΕ L 360 της 19.12.2006, σ. 126.

      (22)  ΕΕ L 335 της 20.12.2007, σ. 17.

      (23)  ΕΕ L 271 της 30.9.2006, σ. 19.

      (24)  Δελτίο ΕFSA 2012·10(5):2680.


title: Εκτελεστικός κανονισμός (ΕΕ) 2016/1213 της Επιτροπής, της 25ης Ιουλίου 2016, για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               26.7.2016

               EL

               Επίσημη Εφημερίδα της Ευρωπαϊκής Ένωσης

               L 199/12

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1213 ΤΗΣ ΕΠΙΤΡΟΠΉΣ
   της 25ης Ιουλίου 2016
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Ιουλίου 2016.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ

         Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  MA

                  164,1

                  ZZ

                  164,1

                  0707 00 05

                  TR

                  103,7

                  ZZ

                  103,7

                  0709 93 10

                  TR

                  137,2

                  ZZ

                  137,2

                  0805 50 10

                  AR

                  197,4

                  AU

                  158,0

                  CL

                  153,0

                  TR

                  164,0

                  UY

                  195,6

                  ZA

                  178,4

                  ZZ

                  174,4

                  0806 10 10

                  EG

                  269,9

                  MA

                  245,1

                  ZZ

                  257,5

                  0808 10 80

                  AR

                  121,6

                  BR

                  101,0

                  CL

                  132,0

                  CN

                  74,5

                  NZ

                  135,2

                  US

                  157,1

                  ZA

                  106,1

                  ZZ

                  118,2

                  0808 30 90

                  AR

                  109,8

                  CL

                  135,7

                  NZ

                  171,3

                  TR

                  187,7

                  ZA

                  119,2

                  ZZ

                  144,7

                  0809 10 00

                  TR

                  202,4

                  ZZ

                  202,4

                  0809 29 00

                  TR

                  244,3

                  US

                  535,2

                  ZA

                  271,2

                  ZZ

                  350,2

                  0809 30 10 , 0809 30 90

                  TR

                  120,5

                  ZZ

                  120,5

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) 2015/796 της Επιτροπής, της 21ης Μαΐου 2015, για την τροποποίηση του παραρτήματος I του κανονισμού (ΕΚ) αριθ. 798/2008 όσον αφορά την καταχώριση των Ηνωμένων Πολιτειών στον κατάλογο τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομιστούν μέσω της Ένωσης ορισμένα βασικά προϊόντα πουλερικών σε σχέση με την υψηλής παθογονικότητας γρίπη των πτηνών έπειτα από την περαιτέρω εκδήλωση εστιών στην εν λόγω χώρα (Κείμενο που παρουσιάζει ενδιαφέρον για τον ΕΟΧ)

text:
               22.5.2015

               EL

               Επίσημη Εφημερίδα της Ευρωπαϊκής Ένωσης

               L 127/9

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/796 ΤΗΣ ΕΠΙΤΡΟΠΉΣ
   της 21ης Μαΐου 2015
   για την τροποποίηση του παραρτήματος I του κανονισμού (ΕΚ) αριθ. 798/2008 όσον αφορά την καταχώριση των Ηνωμένων Πολιτειών στον κατάλογο τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομιστούν μέσω της Ένωσης ορισμένα βασικά προϊόντα πουλερικών σε σχέση με την υψηλής παθογονικότητας γρίπη των πτηνών έπειτα από την περαιτέρω εκδήλωση εστιών στην εν λόγω χώρα
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως την εισαγωγική φράση του άρθρου 8, το άρθρο 8 σημείο1 πρώτο εδάφιο, το άρθρο 8 σημείο 4 και το άρθρο 9 παράγραφος 4 στοιχείο γ),
   Έχοντας υπόψη την οδηγία 2009/158/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες (2), και ιδίως το άρθρο 23 παράγραφος 1,το άρθρο 24 παράγραφος 2 και το άρθρο 25 παράγραφος 2,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 798/2008 της Επιτροπής (3) καθορίζει τις απαιτήσεις κτηνιατρικής πιστοποίησης για τις εισαγωγές στην Ένωση και τη διαμετακόμιση μέσω της Ένωσης, συμπεριλαμβανομένης της αποθήκευσης κατά τη διαμετακόμιση, πουλερικών και προϊόντων πουλερικών («τα βασικά προϊόντα»). Προβλέπει ότι στην Ένωση επιτρέπεται να εισάγονται ή να διαμετακομίζονται βασικά προϊόντα μόνο από τις τρίτες χώρες, εδάφη, ζώνες ή διαμερίσματα που απαριθμούνται στις στήλες 1 και 3 του πίνακα στο μέρος 1 του παραρτήματος I.

               (2)

               Ο κανονισμός (ΕΚ) αριθ. 798/2008 καθορίζει επίσης τους όρους βάσει των οποίων αποφασίζεται αν μια τρίτη χώρα, ένα έδαφος, μια ζώνη ή ένα διαμέρισμα πρέπει ή δεν πρέπει να θεωρείται απαλλαγμένη/ο από την υψηλής παθογονικότητας γρίπη των πτηνών (HPAI).

               (3)

               Οι Ηνωμένες Πολιτείες απαριθμούνται στο μέρος 1 του παραρτήματος I του κανονισμού (ΕΚ) αριθ. 798/2008 ως τρίτη χώρα από ορισμένα μέρη του εδάφους της οποίας επιτρέπονται, ανάλογα με την παρουσία εστίας της HPAI, οι εισαγωγές και η διαμετακόμιση μέσω της Ένωσης βασικών προϊόντων που καλύπτονται από τον εν λόγω κανονισμό. Η εν λόγω περιφερειοποίηση έχει αναγνωριστεί με τον κανονισμό (ΕΚ) αριθ. 798/2008, όπως τροποποιήθηκε με τον εκτελεστικό κανονισμό (ΕΕ) 2015/243 της Επιτροπής (4), τον εκτελεστικό κανονισμό (ΕΕ) 2015/342 της Επιτροπής (5) και τον εκτελεστικό κανονισμό (ΕΕ) 2015/526 της Επιτροπής (6), ύστερα από την εκδήλωση εστιών της HPAI στις πολιτείες της Καλιφόρνιας, του Άινταχο, του Όρεγκον, της Ουάσινγκτον και της Μινεσότα.

               (4)

               Η συμφωνία που έχει συναφθεί μεταξύ της Ένωσης και των Ηνωμένων Πολιτειών (7) προβλέπει την ταχεία αμοιβαία αναγνώριση των μέτρων περιφερειοποίησης σε περίπτωση εκδήλωσης εστιών μιας νόσου στην Ένωση ή στις Ηνωμένες Πολιτείες («η συμφωνία»).

               (5)

               Οι Ηνωμένες Πολιτείες επιβεβαίωσαν περαιτέρω εκδήλωση εστιών της HPAI του υποτύπου H5 σε σμήνη πουλερικών στις πολιτείες του Μιζούρι, του Άρκανσο, του Κάνσας, της Βόρειας και Νότιας Ντακότα, της Μοντάνα, του Γουισκόνσιν και της Άιοβα. Οι κτηνιατρικές αρχές των Ηνωμένων Πολιτειών ανέστειλαν αμέσως την έκδοση κτηνιατρικών πιστοποιητικών για τα φορτία βασικών εμπορευμάτων που προορίζονταν για εξαγωγή στην Ένωση από τις πληγείσες πολιτείες. Οι Ηνωμένες Πολιτείες έχουν επίσης εφαρμόσει πολιτική εξολόθρευσης των πτηνών για τον έλεγχο της HPAI και τον περιορισμό της διασποράς της.

               (6)

               Ύστερα από την εκδήλωση εστιών της εν λόγω νόσου στις προαναφερόμενες πολιτείες, οι Ηνωμένες Πολιτείες υπέβαλαν επίκαιρα στοιχεία σχετικά με την επιδημιολογική κατάσταση στο έδαφός τους και με τα μέτρα που έλαβαν για την πρόληψη της περαιτέρω εξάπλωσης της HPAI, τα οποία έχουν πλέον αξιολογηθεί από την Επιτροπή. Με βάση την εν λόγω αξιολόγηση, καθώς και με βάση τις δεσμεύσεις που καθορίζονται στη συμφωνία και τις εγγυήσεις που παρέχονται από τις Ηνωμένες Πολιτείες, είναι σκόπιμο να επεκταθεί η απαγόρευση της εισόδου στην Ένωση ορισμένων βασικών προϊόντων, για να καλυφθούν ολόκληρες οι πολιτείες της Μινεσότα, της Νότιας Ντακότα, του Γουισκόνσιν και της Άιοβα και εκείνα τα μέρη των πολιτειών του Μιζούρι, του 'Αρκανσο, του Κάνσας, της Μοντάνα και της Βόρειας Ντακότα, τα οποία έχουν θέσει υπό περιορισμούς οι κτηνιατρικές αρχές των Ηνωμένων Πολιτειών λόγω της τρέχουσας εκδήλωσης εστιών της νόσου.

               (7)

               Η καταχώριση για τις Ηνωμένες Πολιτείες στον κατάλογο του μέρους 1 του παραρτήματος I του κανονισμού (ΕΚ) αριθ. 798/2008 θα πρέπει, συνεπώς, να τροποποιηθεί για να ληφθεί υπόψη η τρέχουσα επιδημιολογική κατάσταση στην εν λόγω τρίτη χώρα.

               (8)

               Συνεπώς, το παράρτημα I του κανονισμού (ΕΚ) αριθ. 798/2008 θα πρέπει να τροποποιηθεί αναλόγως.

               (9)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I μέρος 1 του κανονισμού (ΕΚ) αριθ. 798/2008 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Μαΐου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 18 της 23.1.2003, σ. 11.

      (2)  ΕΕ L 343 της 22.12.2009, σ. 74.

      (3)  Κανονισμός (ΕΚ) αριθ. 798/2008 της Επιτροπής, της 8ης Αυγούστου 2008, για την κατάρτιση καταλόγου τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομισθούν μέσω της Κοινότητας πουλερικά και κρέας πουλερικών και για καθορισμό των απαιτήσεων κτηνιατρικής πιστοποίησης (ΕΕ L 226 της 23.8.2008, σ. 1).

      (4)  Εκτελεστικός κανονισμός (ΕΕ) 2015/243 της Επιτροπής, της 13ης Φεβρουαρίου 2015, για την τροποποίηση του παραρτήματος I του κανονισμού (ΕΚ) αριθ. 798/2008 όσον αφορά την καταχώριση των Ηνωμένων Πολιτειών στον κατάλογο τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομιστούν μέσω της Ένωσης ορισμένα προϊόντα πουλερικών σε σχέση με την υψηλής παθογονικότητας γρίπη των πτηνών (ΕΕ L 41 της 17.2.2015, σ. 5).

      (5)  Εκτελεστικός κανονισμός (ΕΕ) 2015/342 της Επιτροπής, της 2ας Μαρτίου 2015, για την τροποποίηση του παραρτήματος I του κανονισμού (ΕΚ) αριθ. 798/2008 όσον αφορά την καταχώριση των Ηνωμένων Πολιτειών στον κατάλογο τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομιστούν μέσω της Ένωσης ορισμένα προϊόντα πουλερικών σε σχέση με την υψηλής παθογονικότητας γρίπη των πτηνών, ύστερα από την εκδήλωση εστιών της νόσου στις πολιτείες του Άινταχο και της Καλιφόρνιας (ΕΕ L 60 της 4.3.2015, σ. 31).

      (6)  Εκτελεστικός κανονισμός (ΕΕ) 2015/526 της Επιτροπής, της 27ης Μαρτίου 2015, για την τροποποίηση του παραρτήματος I του κανονισμού (ΕΚ) αριθ. 798/2008 όσον αφορά την καταχώριση των Ηνωμένων Πολιτειών στον κατάλογο τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν ή να διαμετακομιστούν μέσω της Ένωσης ορισμένα βασικά προϊόντα πουλερικών όσον αφορά την περαιτέρω εκδήλωση εστιών της υψηλής παθογονικότητας γρίπης των πτηνών στην εν λόγω χώρα (ΕΕ L 84 της 28.3.2015, σ. 30).

      (7)  Συμφωνία μεταξύ της Ευρωπαϊκής Κοινότητας και των Ηνωμένων Πολιτειών της Αμερικής περί υγειονομικών μέτρων προστασίας της δημόσιας υγείας και της υγείας των ζώων που εφαρμόζονται στο εμπόριο ζώντων ζώων και ζωικών προϊόντων, όπως εγκρίθηκε εξ ονόματος της Ευρωπαϊκής Κοινότητας με την απόφαση 1998/258/ΕΚ του Συμβουλίου (ΕΕ L 118 της 21.4.1998, σ. 1).

      ΠΑΡΑΡΤΗΜΑ
      Στο μέρος 1 του παραρτήματος I του κανονισμού (ΕΚ) αριθ. 798/2008, η καταχώριση για τις Ηνωμένες Πολιτείες της Αμερικής αντικαθίσταται από το ακόλουθο κείμενο:

                     Κωδικός ISO και ονομασία της τρίτης χώρας ή εδάφους

                     Κωδικός της τρίτης χώρας, εδάφους, ζώνης ή διαμερίσματος

                     Περιγραφή της τρίτης χώρας, εδάφους, ζώνης ή διαμερίσματος

                     Κτηνιατρικό πιστοποιητικό

                     Ειδικοί όροι

                     Ειδικοί όροι

                     Καθεστώς επιτήρησης της γρίπης των πτηνών

                     Καθεστώς εμβολιασμού κατά της γρίπης των πτηνών

                     Καθεστώς ελέγχου της σαλμονέλας

                     Υπόδειγμα (τα)

                     Συμπληρωματικές εγγυήσεις

                     Ημερομηνία λήξης (1)

                     Ημερομηνία έναρξης (2)

                     1

                     2

                     3

                     4

                     5

                     6

                     6A

                     6B

                     7

                     8

                     9

                     «US — Ηνωμένες Πολιτείες της Αμερικής

                     US-0

                     Ολόκληρη η χώρα

                     SPF

                     EP, E

                     S4

                     US-1

                     Περιοχή των Ηνωμένων Πολιτειών, με εξαίρεση το έδαφος US-2

                     BPP, BPR, DOC, DOR, HEP, HER, SRP, SRA

                     N

                     A

                     S3, ST1

                     WGM

                     VIII

                     POU, RAT

                     N

                     US-2

                     Περιοχή των Ηνωμένων Πολιτειών που αντιστοιχεί σε:

                     US-2.1

                     Πολιτεία της Ουάσινγκτον:

                                 Κομητεία Benton

                                 Κομητεία Franklin

                     WGM

                     VIII

                     P2

                     19.12.2014

                     7.4.2015

                     POU, RAT

                     N
                     P2

                     US-2.2

                     Πολιτεία της Ουάσινγκτον:
                     Κομητεία Clallam

                     WGM

                     VIII

                     P2

                     19.12.2014

                     11.5.2015

                     POU, RAT

                     N
                     P2

                     US-2.3

                     Πολιτεία της Ουάσινγκτον:
                     Κομητεία Okanogan (1):

                                 α.

                                    Βόρεια: Αρχίζει από το σημείο τομής των οδών US 97 WA 20 και S. Janis Road, στροφή δεξιά στην S. Janis Road. Στροφή αριστερά στη McLaughlin Canyon Road, στη συνέχεια στροφή δεξιά στη Hardy Road, μετά στροφή αριστερά στην Chewilken Valley Road.

                                 β.

                                    Ανατολικά: Από την οδό Chewilken Valley Road, στροφή δεξιά στην JH Green Road, έπειτα αριστερά στη Hosheit Road, μετά αριστερά στην Tedrow Trail Road και στη συνέχεια αριστερά στην Brown Pass Road έως τη γραμμή των συνόρων της Colville Tribe. Κατά μήκος της γραμμής των συνόρων της Colville Tribe προς τα δυτικά και μετά προς τα νότια έως ότου διασταυρωθεί με την οδό US 97 WA 20.

                                 γ.

                                    Νότια: Στροφή δεξιά στην οδό US 97 WA 20, μετά αριστερά στην Cherokee Road, στη συνέχεια δεξιά στην Robinson Canyon Road. Στροφή αριστερά στην Bide A Wee Road, έπειτα αριστερά στην Duck Lake Road, μετά δεξιά στην Soren Peterson Road, στη συνέχεια αριστερά στην Johnson Creek Road, και μετά δεξιά στην George Road. Στροφή αριστερά στη Wetherstone Road, στη συνέχεια δεξιά στην Eplay Road.

                                 δ.

                                    Δυτικά: Από την Eplay Road, στροφή δεξιά στην Conconully Road/6th Avenue N., στη συνέχεια αριστερά στην Green Lake Road, δεξιά στη Salmon Creek Road, μετά δεξιά στην Happy Hill Road, και έπειτα αριστερά στην Conconully Road (η οποία γίνεται Main Street). Στροφή δεξιά στην Broadway, έπειτα αριστερά στη C Street, μετά δεξιά στη Lake Street Ε, δεξιά στη Sinlahekin Road, δεξιά στη S. Fish Lake Road, και ύστερα δεξιά στη Fish Lake Road. Στροφή αριστερά στη Ν. Pine Creek Road, στη συνέχεια δεξιά στη Henry Road (η οποία γίνεται Ν. Pine Creek Road), μετά δεξιά στην Indian Springs Road, και έπειτα δεξιά στη Hwy 7, που καταλήγει στη US 97 WA 20.

                     WGM

                     VIII

                     P2

                     29.1.2015

                     POU, RAT

                     N
                     P2

                     US-2.4

                     Πολιτεία της Ουάσινγκτον:
                     Κομητεία Okanogan (2):

                                 α.

                                    Βόρεια: Έναρξη στο σημείο που η US Hwy 97 διασταυρώνεται με τα σύνορα του Καναδά, στη συνέχεια ανατολικά κατά μήκος των συνόρων του Καναδά και, στη συνέχεια, στροφή δεξιά στη 9 Mile Road (County Hwy 4777).

                                 β.

                                    Ανατολικά: Από τη 9 Mile Road, στροφή δεξιά στην Old Hwy 4777, που στρίβει νότια στη Molson Road. Στροφή δεξιά στην Chesaw Road, στη συνέχεια αριστερά στη Forest Service 3525, έπειτα αριστερά στη Forest Development Road 350, η οποία γίνεται Forest Development Road 3625. Από εκεί, κατεύθυνση προς δυτικά και στροφή αριστερά στη Forest Service 3525, μετά δεξιά στη Rone Road, στη συνέχεια δεξιά στην Box Spring Road, έπειτα αριστερά στη Mosquito Creek Road και ύστερα δεξιά στη Swanson Mill Road.

                                 γ.

                                    Νότια: Από τη Swanson Mill Road, στροφή αριστερά στην O'Neill Road, που ενώνεται στα νότια με την US 97. Στροφή δεξιά στην Ellis Forde Bridge Road, έπειτα αριστερά στην Janis Oroville (SR 7), στη συνέχεια δεξιά στη Loomis Oroville Road, έπειτα δεξιά στη Wannacut Lake Road, μετά αριστερά στην Ellemeham Mountain Road, αριστερά στην Earth Dam Road, στη συνέχεια αριστερά σε δρόμο χωρίς ονομασία, μετά δεξιά σε δρόμο χωρίς ονομασία, και πάλι δεξιά σε άλλο δρόμο χωρίς ονομασία, μετά αριστερά σε δρόμο χωρίς ονομασία και τέλος αριστερά σε άλλο δρόμο χωρίς ονομασία.

                                 δ.

                                    Δυτικά: Από τον δρόμο χωρίς ονομασία, στροφή δεξιά στη Loomis Oroville Road, έπειτα αριστερά στη Smilkameen Road στα σύνορα του Καναδά.

                     WGM

                     VIII

                     P2

                     3.2.2015

                     POU, RAT

                     N
                     P2

                     US-2.5

                     Πολιτεία του Όρεγκον:
                     Κομητεία Douglas

                     WGM

                     VIII

                     P2

                     19.12.2014

                     23.3.2015

                     POU, RAT

                     N
                     P2

                     US-2.6

                     Πολιτεία του Όρεγκον:
                     Κομητεία Deschutes

                     WG

                     VIII

                     P2

                     14.2.2015

                     POU, RAT

                     N
                     P2

                     US-2.7

                     Πολιτεία του Όρεγκον:
                     Κομητεία Malheur

                     WGM

                     VIII

                     P2

                     20.1.2015

                     11.5.2015

                     POU, RAT

                     N
                     P2

                     Πολιτεία του Άινταχο:

                                 Κομητεία Canyon

                                 Κομητεία Payette

                     WGM

                     VIII

                     P2

                     POU, RAT

                     N
                     P2

                     US-2.8.

                     Πολιτεία της Καλιφόρνιας:
                     Κομητεία Stanislaus/Κομητεία Tuolumne:
                     Ζώνη σε ακτίνα 10 km, που ξεκινάει με το σημείο Ν στο κυκλικό σύνορο της ζώνης ελέγχου και εκτείνεται δεξιόστροφα:

                                 α.

                                    Βόρεια — 2,5 μίλια ανατολικά από τη διασταύρωση των οδών State Hwy 108 και Williams Road.

                                 β.

                                    Βορειοανατολικά — 1,4 μίλια νοτιοανατολικά από τη διασταύρωση των οδών Rock River Dr. και Tulloch Road.

                                 γ.

                                    Ανατολικά — 2,0 μίλια βορειοδυτικά από τη διασταύρωση των οδών Milpitas Road και Las Cruces Road.

                                 δ.

                                    Νοτιοανατολικά — 1,58 μίλια ανατολικά από τη βόρεια άκρη της οδού Rushing Road.

                                 ε.

                                    Νότια — 0,70 μίλια νότια της διασταύρωσης της State Highway 132 και της Crabtree Road.

                                 στ.

                                    Νοτιοδυτικά — 0,8 μίλια νοτιοανατολικά της διασταύρωσης των οδών Hazel Dean Road και Loneoak Road.

                                 ζ.

                                    Δυτικά — 2,5 μίλια νοτιοδυτικά της διασταύρωσης των οδών Warnerville Road και Tim Bell Road.

                                 η.

                                    Βορειοδυτικά — 1,0 μίλι νοτιοανατολικά της διασταύρωσης των οδών CA-120 και Tim Bell Road.

                     WGM

                     VIII

                     P2

                     23.1.2015

                     POU, RAT

                     N
                     P2

                     US-2.9

                     Πολιτεία της Καλιφόρνιας:
                     Κομητεία Kings:
                     Ζώνη σε ακτίνα 10 km, που ξεκινάει με το σημείο Ν στο κυκλικό σύνορο της ζώνης ελέγχου και εκτείνεται δεξιόστροφα:

                                 α.

                                    Βόρεια — 0,58 μίλια βόρεια της Kansas Avenue
                                 Νοτιοανατολικά — 0,83 μίλια ανατολικά της CA-43.

                                 β.

                                    Ανατολικά — 0,04 μίλια ανατολικά της 5th Avenue.

                                 γ.

                                    Νοτιοανατολικά — 0,1 μίλια ανατολικά της διασταύρωσης των Paris Avenue και 7th Avenue

                                 δ.

                                    Νότια — 1,23 μίλια βόρεια της Redding Avenue

                                 ε.

                                    Νοτιοδυτικά — 0,6 μίλια δυτικά της διασταύρωσης των Paris Avenue και 15th Avenue

                                 στ.

                                    Δυτικά — 1,21 μίλια ανατολικά της 19th Avenue

                                 ζ.

                                    Βορειοδυτικά — 0,3 μίλια βόρεια της διασταύρωσης των Laurel Avenue και 16th Avenue

                     WGM

                     VIII

                     P2

                     12.2.2015

                     POU, RAT

                     N
                     P2

                     US-2.10

                     Πολιτεία της Μινεσότα

                     WGM

                     VIII

                     P2

                     5.3.2015

                     POU, RAT

                     N
                     P2

                     US-2.11

                     Πολιτεία του Μιζούρι:

                                 Κομητεία Jasper

                                 Κομητεία Barton

                     WGM

                     VIII

                     P2

                     8.3.2015

                     POU, RAT

                     N
                     P2

                     US-2.12

                     Πολιτεία του Μιζούρι:

                                 Κομητεία Moniteau

                                 Κομητεία Morgan

                     WGM

                     VIII

                     P2

                     9.3.2015

                     POU, RAT

                     N
                     P2

                     US-2.13

                     Πολιτεία του Άρκανσο:

                                 Κομητεία Boone

                                 Κομητεία Marion

                     WGM

                     VIII

                     P2

                     11.3.2015

                     POU, RAT

                     N
                     P2

                     US-2.14

                     Πολιτεία του Κάνσας:

                                 Κομητεία Leavenworth

                                 Κομητεία Wyandotte

                     WGM

                     VIII

                     P2

                     13.3.2015

                     POU, RAT

                     N
                     P2

                     US-2.15

                     Πολιτεία του Κάνσας:

                                 Κομητεία Cherokee

                                 Κομητεία Crawford

                     WGM

                     P2

                     9.3.2015

                     POU, RAT

                     N
                     P2

                     US-2.16

                     Πολιτεία της Μοντάνα:

                                 Κομητεία Judith Basin

                                 Κομητεία Fergus

                     WGM

                     VIII

                     P2

                     2.4.2015

                     POU, RAT

                     N
                     P2

                     US-2.17

                     Πολιτεία της Βόρειας Ντακότα:
                     Κομητεία Dickey

                     WGM

                     VIII

                     P2

                     11.4.2015

                     POU, RAT

                     N
                     P2

                     US-2.18

                     Πολιτεία της Νότιας Ντακότα

                     WGM

                     VIII

                     P2

                     1.4.2015

                     POU, RAT

                     N
                     P2

                     US-2.19

                     Πολιτεία του Γουισκόνσιν

                     WGM

                     VIII

                     P2

                     11.4.2015

                     POU, RAT

                     N
                     P2

                     US-2.20

                     Πολιτεία της Άιοβα

                     WGM

                     VIII

                     P2

                     14.4.2015

                     POU, RAT

                     N
                     P2

         (1)  Βασικά προϊόντα, περιλαμβανομένων όσων μεταφέρονται μέσω ανοικτής θάλασσας, τα οποία παράγονται πριν από αυτήν την ημερομηνία μπορούν να εισάγονται στην Κοινότητα για διάστημα 90 ημερών ύστερα από αυτήν την ημερομηνία.

         (2)  Επιτρέπεται η εισαγωγή στην Κοινότητα μόνο των βασικών προϊόντων που παράγονται ύστερα από αυτήν την ημερομηνία»


title: Εκτελεστικός κανονισμός (EE) αριθ. 1042/2013 του Συμβουλίου, της 7ης Οκτωβρίου 2013 , για την τροποποίηση του εκτελεστικού κανονισμού (ΕΕ) αριθ. 282/2011 όσον αφορά τον τόπο παροχής υπηρεσιών

text:
               26.10.2013

               EL

               Επίσημη Εφημερίδα της Ευρωπαϊκής Ένωσης

               L 284/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (EE) αριθ. 1042/2013 ΤΟΥ ΣΥΜΒΟΥΛΊΟΥ
   της 7ης Οκτωβρίου 2013
   για την τροποποίηση του εκτελεστικού κανονισμού (ΕΕ) αριθ. 282/2011 όσον αφορά τον τόπο παροχής υπηρεσιών
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 397,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η οδηγία 2006/112/ΕΚ ορίζει ότι από την 1η Ιανουαρίου 2015 όλες οι τηλεπικοινωνιακές, οι ραδιοφωνικές και τηλεοπτικές και οι ηλεκτρονικές υπηρεσίες, οι οποίες παρέχονται σε μη υποκείμενο στον φόρο, φορολογούνται στο κράτος μέλος στο οποίο είναι εγκατεστημένος ή έχει τη μόνιμη κατοικία του ή τη συνήθη διαμονή του ο λήπτης, ανεξαρτήτως του τόπου εγκατάστασης του υποκείμενου στον φόρο ο οποίος παρέχει τις εν λόγω υπηρεσίες. Οι περισσότερες άλλες υπηρεσίες που παρέχονται σε μη υποκείμενο στον φόρο συνεχίζουν να φορολογούνται στο κράτος μέλος στο οποίο είναι εγκατεστημένος ο πάροχος υπηρεσιών.

               (2)

               Προκειμένου να προσδιορισθεί ποιες υπηρεσίες πρέπει να φορολογούνται στο κράτος μέλος του λήπτη, είναι σημαντικό να καθοριστούν οι τηλεπικοινωνιακές, οι ραδιοφωνικές και τηλεοπτικές και οι ηλεκτρονικές υπηρεσίες. Ειδικότερα, θα πρέπει να διευκρινισθεί η έννοια των ραδιοφωνικών και τηλεοπτικών υπηρεσιών μεταδόσεων (εφεξής «ραδιοτηλεοπτικές υπηρεσίες»), με βάση τους ορισμούς που προβλέπονται στην οδηγία 2010/13/ΕΕ του Ευρωπαϊκού Κοινοβουλίου και του Συμβουλίου (2).

               (3)

               Για σκοπούς σαφήνειας, οι συναλλαγές που θεωρούνται ως ηλεκτρονικές υπηρεσίες απαριθμούνται στον εκτελεστικό κανονισμό (ΕΕ) αριθ. 282/2011 του Συμβουλίου (3), χωρίς ο κατάλογος να είναι οριστικός ή εξαντλητικός. Είναι σκόπιμο να επικαιροποιηθεί ο κατάλογος και να καταρτισθούν παρόμοιοι κατάλογοι για τις τηλεπικοινωνιακές και τις ραδιοτηλεοπτικές υπηρεσίες.

               (4)

               Για τους σκοπούς του φόρου προστιθεμένης αξίας (ΦΠΑ), είναι αναγκαίο να διευκρινισθεί ποιος είναι ο πάροχος όταν ηλεκτρονικές υπηρεσίες ή τηλεφωνικές υπηρεσίες που παρέχονται μέσω του διαδικτύου παρέχονται σε έναν λήπτη μέσω τηλεπικοινωνιακών δικτύων ή μέσω διεπαφής ή δικτυακής πύλης.

               (5)

               Για να διασφαλισθεί η ομοιόμορφη εφαρμογή των κανόνων που διέπουν τον τόπο παροχής μίσθωσης μεταφορικών μέσων και τον τόπο παροχής των τηλεπικοινωνιακών, ραδιοτηλεοπτικών και ηλεκτρονικών υπηρεσιών, είναι απαραίτητο να προσδιορίζεται σε ποιον τόπο θα πρέπει να θεωρείται ότι είναι εγκατεστημένο ένα νομικό πρόσωπο μη υποκείμενο στον φόρο.

               (6)

               Όσον αφορά τον προσδιορισμό του υπόχρεου για την πληρωμή του ΦΠΑ στην παροχή τηλεπικοινωνιακών, ραδιοτηλεοπτικών ή ηλεκτρονικών υπηρεσιών, και λαμβάνοντας υπόψη ότι ο τόπος φορολόγησης είναι ο ίδιος ανεξαρτήτως του αν ο λήπτης είναι υποκείμενος ή μη υποκείμενος στον φόρο, ο πάροχος υπηρεσιών θα πρέπει να είναι σε θέση να καθορίζει το καθεστώς ενός λήπτη βασιζόμενος μόνο στο εάν ο λήπτης κοινοποιεί τον ατομικό του αριθμό φορολογικού μητρώου ΦΠΑ. Σύμφωνα με τους γενικούς κανόνες, το καθεστώς του λήπτη πρέπει να τροποποιείται, εάν ο λήπτης προβεί στη συνέχεια στην κοινοποίηση αυτή. Σε περίπτωση που δεν έχει ληφθεί παρόμοια κοινοποίηση, υπόχρεος του ΦΠΑ θα πρέπει να παραμένει ο πάροχος υπηρεσιών.

               (7)

               Όταν μη υποκείμενος στον φόρο είναι εγκατεστημένος σε περισσότερες από μία χώρες ή έχει τη μόνιμη κατοικία του σε μία χώρα και τη συνήθη διαμονή του σε άλλη, δίνεται προτεραιότητα στον τόπο που διασφαλίζει κατά τον βέλτιστο τρόπο τη φορολόγηση στον τόπο της πραγματικής κατανάλωσης. Για την αποφυγή συγκρούσεων αρμοδιοτήτων μεταξύ των κρατών μελών, θα πρέπει να διευκρινίζεται ο τόπος της πραγματικής κατανάλωσης.

               (8)

               Θα πρέπει να θεσπισθούν κανόνες προκειμένου να διευκρινίζεται η φορολογική μεταχείριση της παροχής μίσθωσης μεταφορικών μέσων και των τηλεπικοινωνιακών, ραδιοτηλεοπτικών και ηλεκτρονικών υπηρεσιών, οι οποίες παρέχονται σε μη υποκείμενο στον φόρο του οποίου ο τόπος εγκατάστασης, μόνιμης κατοικίας ή διαμονής είναι πρακτικά αδύνατον να προσδιορισθεί ή δεν είναι δυνατό να προσδιορισθεί με βεβαιότητα. Είναι σκόπιμο οι εν λόγω κανόνες να βασίζονται σε τεκμήρια.

               (9)

               Σε περίπτωση που υπάρχουν πληροφορίες που επιτρέπουν τον προσδιορισμό του τόπου όπου ο λήπτης είναι πράγματι εγκατεστημένος, έχει τη μόνιμη κατοικία του ή τη συνήθη διαμονή του, είναι αναγκαίο να προβλεφθεί ότι ένα τεκμήριο είναι μαχητό.

               (10)

               Σε ορισμένες περιπτώσεις όπου η υπηρεσία παρέχεται περιστασιακά, αφορά συνήθως μικρά ποσά και προϋποθέτει τη φυσική παρουσία του λήπτη, όπως είναι η παροχή τηλεπικοινωνιακών, ραδιοτηλεοπτικών και ηλεκτρονικών υπηρεσιών σε ζώνη ασύρματης πρόσβασης ή σε Ίντερνετ καφέ, ή δεν οδηγεί συνήθως στην έκδοση αποδείξεων πληρωμής ή σε άλλο αποδεικτικό στοιχείο της παρασχεθείσας υπηρεσίας, όπως συμβαίνει στην περίπτωση τηλεφωνικών θαλάμων, η προσκόμιση και ο έλεγχος των αποδεικτικών στοιχείων σχετικά με τον τόπο εγκατάστασης ή τη μόνιμη κατοικία ή τη συνήθη διαμονή του λήπτη θα επέβαλλαν δυσανάλογο βάρος ή θα μπορούσαν να θέσουν προβλήματα σχετικά με την προστασία δεδομένων.

               (11)

               Δεδομένου ότι η φορολογική μεταχείριση της παροχής μίσθωσης μεταφορικών μέσων και τηλεπικοινωνιακών, ραδιοτηλεοπτικών και ηλεκτρονικών υπηρεσιών σε μη υποκείμενο στον φόρο εξαρτάται από τον τόπο στον οποίο είναι εγκατεστημένος ή έχει τη μόνιμη κατοικία του ή τη συνήθη διαμονή του ο λήπτης, είναι αναγκαίο να διευκρινισθούν τα αποδεικτικά στοιχεία που θα πρέπει να ζητά ως απόδειξη ο πάροχος υπηρεσιών για τον προσδιορισμό του τόπου του λήπτη, σε περιπτώσεις για τις οποίες δεν ισχύουν ειδικά τεκμήρια ή για την αμφισβήτηση των τεκμηρίων. Προς τον σκοπό αυτόν, θα πρέπει να καταρτισθεί ένας ενδεικτικός και μη εξαντλητικός κατάλογος αποδεικτικών στοιχείων.

               (12)

               Προκειμένου να διασφαλίζεται η ομοιόμορφη αντιμετώπιση των παροχών υπηρεσιών σχετικών με ακίνητα, θα πρέπει να προσδιορισθεί η έννοια του ακινήτου. Θα πρέπει να προσδιορισθεί η εγγύτητα που απαιτείται ώστε μια υπηρεσία να θεωρείται ότι συνδέεται με ακίνητο και θα πρέπει επίσης να προβλεφθεί ένας μη εξαντλητικός κατάλογος παραδειγμάτων συναλλαγών που χαρακτηρίζονται ως υπηρεσίες συναφείς προς ακίνητα.

               (13)

               Είναι επίσης αναγκαίο να διευκρινισθεί η φορολογική μεταχείριση της παροχής υπηρεσιών διάθεσης εξοπλισμού σε λήπτη με σκοπό την εκτέλεση εργασιών σε ακίνητο.

               (14)

               Για πρακτικούς λόγους, θα πρέπει να διευκρινισθεί ότι οι τηλεπικοινωνιακές, οι ραδιοτηλεοπτικές ή οι ηλεκτρονικές υπηρεσίες που παρέχονται από υποκείμενο στον φόρο ο οποίος ενεργεί εξ ονόματός του σε συνδυασμό με την παροχή καταλύματος στον ξενοδοχειακό τομέα ή σε τομείς παρεμφερούς χαρακτήρα, θα πρέπει να θεωρούνται, για τους σκοπούς του καθορισμού του τόπου παροχής, ως παρεχόμενες στους εν λόγω τόπους.

               (15)

               Σύμφωνα με την οδηγία 2006/112/ΕΚ, η πρόσβαση σε πολιτιστικές, καλλιτεχνικές, αθλητικές, επιστημονικές, εκπαιδευτικές, ψυχαγωγικές ή παρόμοιες εκδηλώσεις πρέπει, σε κάθε περίπτωση, να φορολογείται στον τόπο στον οποίο πράγματι λαμβάνουν χώρα αυτές οι εκδηλώσεις. Θα πρέπει να καταστεί σαφές ότι η διάταξη αυτή εφαρμόζεται επίσης όταν τα εισιτήρια σε τέτοιες εκδηλώσεις δεν πωλούνται απευθείας από τον διοργανωτή, αλλά διανέμονται μέσω μεσαζόντων.

               (16)

               Σύμφωνα με την οδηγία 2006/112/ΕΚ, ο ΦΠΑ μπορεί να καθίσταται απαιτητός πριν, τη στιγμή ή αμέσως μετά την παράδοση των αγαθών ή την παροχή των υπηρεσιών. Όσον αφορά τις τηλεπικοινωνιακές, τις ραδιοτηλεοπτικές ή τις ηλεκτρονικές υπηρεσίες που παρέχονται κατά τη διάρκεια της περιόδου μετάβασης στους νέους κανόνες σχετικά με τον τόπο παροχής των υπηρεσιών, οι όροι που συνδέονται με την παροχή υπηρεσιών ή οι διαφορές μεταξύ των κρατών μελών κατά την εφαρμογή θα μπορούσαν να οδηγήσουν σε διπλή φορολόγηση ή σε μη φορολόγηση. Προκειμένου αυτό να αποφευχθεί και να διασφαλισθεί η ομοιόμορφη εφαρμογή στα κράτη μέλη, είναι απαραίτητο να καθορισθούν μεταβατικές διατάξεις.

               (17)

               Για τους σκοπούς του παρόντος κανονισμού, ενδείκνυται, ενδεχομένως, για τα κράτη μέλη να θεσπίσουν νομοθετικά μέτρα για τον περιορισμό ορισμένων δικαιωμάτων και υποχρεώσεων που προβλέπονται από την οδηγία 95/46/ΕΚ του Ευρωπαϊκού Κοινοβουλίου και του Συμβουλίου (4), ώστε να διασφαλίζονται τα σημαντικά οικονομικά ή χρηματοπιστωτικά συμφέροντα κράτους μέλους ή της Ευρωπαϊκής 'Ενωσης, συμπεριλαμβανομένων νομισματικών, δημοσιονομικών και φορολογικών ζητημάτων, εφόσον τα εν λόγω μέτρα είναι αναγκαία και αναλογικά, λαμβανομένου υπόψη του κινδύνου φοροδιαφυγής και φοροαποφυγής στα κράτη μέλη, και ενόψει της ανάγκης να διασφαλίζεται η ορθή είσπραξη του ΦΠΑ που καλύπτεται από τον παρόντα κανονισμό.

               (18)

               Θα πρέπει να εισαχθεί η έννοια του ακινήτου προκειμένου να διασφαλισθεί η ομοιόμορφη φορολογική μεταχείριση από τα κράτη μέλη για τις παροχές υπηρεσιών που είναι συναφείς προς ακίνητα. Η εισαγωγή της έννοιας αυτής θα μπορούσε να έχει σημαντική επίπτωση στις νομοθετικές και διοικητικές πρακτικές εντός των κρατών μελών. Με την επιφύλαξη της εν λόγω νομοθεσίας ή πρακτικών που εφαρμόζονται ήδη στα κράτη μέλη, και προκειμένου να εξασφαλισθεί η ομαλή μετάβαση, η έννοια αυτή θα πρέπει να εισαχθεί σε μεταγενέστερη ημερομηνία.

               (19)

               Συνεπώς, ο εκτελεστικός κανονισμός (ΕΕ) αριθ. 282/2011 θα πρέπει να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο εκτελεστικός κανονισμός (ΕΕ) αριθ. 282/2011 τροποποιείται ως εξής:

               1)

               Το κεφάλαιο IV τροποποιείται ως εξής:

                           α)

                           παρεμβάλλονται τα ακόλουθα άρθρα:
                           «Άρθρο 6α
                           1.   Οι υπηρεσίες τηλεπικοινωνιών, κατά την έννοια του άρθρου 24 παράγραφος 2 της οδηγίας 2006/112/ΕΚ, καλύπτουν ειδικότερα τα εξής:

                                       α)

                                       υπηρεσίες σταθερής και κινητής τηλεφωνίας για τη μετάδοση και μεταγωγή της φωνής, δεδομένων και βίντεο, συμπεριλαμβανομένων των τηλεφωνικών υπηρεσιών με συνιστώσα εικόνας (υπηρεσίες εικονοτηλεφώνου·

                                       β)

                                       τηλεφωνικές υπηρεσίες που παρέχονται μέσω του διαδικτύου, συμπεριλαμβανομένων των φωνητικών υπηρεσιών μέσω του πρωτοκόλλου του Ίντερνετ (VoIP)·

                                       γ)

                                       φωνητικό ταχυδρομείο, αναμονή κλήσεων, προώθηση κλήσεων, αναγνώριση καλούντος, τριμερή κλήση και άλλες υπηρεσίες διαχείρισης κλήσεων·

                                       δ)

                                       υπηρεσίες τηλεειδοποίησης·

                                       ε)

                                       υπηρεσίες ηχογραφημένων κειμένων·

                                       στ)

                                       φαξ, τηλέγραφο και τηλετυπία·

                                       ζ)

                                       πρόσβαση στο διαδίκτυο, συμπεριλαμβανομένης της πρόσβασης στον Παγκόσμιο Ιστό·

                                       η)

                                       συνδέσεις ιδιωτικού δικτύου που παρέχουν τηλεπικοινωνιακούς συνδέσμους για την αποκλειστική χρήση του πελάτη.

                                 2.   Οι υπηρεσίες τηλεπικοινωνιών, κατά την έννοια του άρθρου 24 παράγραφος 2 της οδηγίας 2006/112/ΕΚ, δεν καλύπτουν τα εξής:

                                       α)

                                       ηλεκτρονικά παρεχόμενες υπηρεσίες·

                                       β)

                                       ραδιοφωνικές και τηλεοπτικές υπηρεσίες μεταδόσεων (εφεξής «ραδιοτηλεοπτικές υπηρεσίες»).

                                 Άρθρο 6β
                           1.   Οι ραδιοτηλεοπτικές υπηρεσίες περιλαμβάνουν τις υπηρεσίες που συνίστανται στην παροχή ακουστικού και οπτικοακουστικού περιεχομένου, όπως ραδιοτηλεοπτικά προγράμματα που παρέχονται στο ευρύ κοινό μέσω δικτύων επικοινωνίας από πάροχο υπηρεσιών οπτικοακουστικών μέσων και υπό τη συντακτική ευθύνη του για την ταυτόχρονη ακρόαση ή παρακολούθηση, με βάση προγραμματισμό μεταδόσεων.
                           2.   Η παράγραφος 1 καλύπτει, ιδίως, τα εξής:

                                       α)

                                       ραδιοφωνικά ή τηλεοπτικά προγράμματα που μεταδίδονται ή αναμεταδίδονται μέσω ραδιοφωνικού ή τηλεοπτικού δικτύου·

                                       β)

                                       ραδιοφωνικά ή τηλεοπτικά προγράμματα που διανέμονται μέσω του διαδικτύου ή παρόμοιου ηλεκτρονικού δικτύου (συνεχούς ροής μέσω ΙΡ), εάν μεταδίδονται ταυτόχρονα με τη μετάδοση ή αναμετάδοσή τους μέσω ραδιοφωνικού ή τηλεοπτικού δικτύου.

                                 3.   Η παράγραφος 1 δεν καλύπτει τα εξής:

                                       α)

                                       υπηρεσίες τηλεπικοινωνιών·

                                       β)

                                       ηλεκτρονικά παρεχόμενες υπηρεσίες·

                                       γ)

                                       την παροχή πληροφοριών σχετικά με συγκεκριμένα προγράμματα κατά παραγγελία·

                                       δ)

                                       τη μεταβίβαση δικαιωμάτων μετάδοσης ή αναμετάδοσης·

                                       ε)

                                       τη χρηματοδοτική μίσθωση τεχνικού εξοπλισμού ή εγκαταστάσεων που προορίζονται για τη λήψη υπηρεσίας μετάδοσης·

                                       στ)

                                       ραδιοφωνικά ή τηλεοπτικά προγράμματα που διανέμονται μέσω του διαδικτύου ή μέσω παρόμοιου ηλεκτρονικού δικτύου (συνεχούς ροής μέσω ΙΡ), εκτός εάν μεταδίδονται ή αναμεταδίδονται ταυτόχρονα σε ραδιοφωνικό ή τηλεοπτικό δίκτυο.».

                           β)

                           Στο άρθρο 7, η παράγραφος 3 τροποποιείται ως εξής:

                                       i)

                                       η εισαγωγική πρόταση αντικαθίσταται από το ακόλουθο κείμενο:
                                       «Η παράγραφος 1 δεν καλύπτει τα εξής:»,

                                       ii)

                                       το στοιχείο α) αντικαθίσταται από το ακόλουθο κείμενο:

                                                   «α)

                                                   ραδιοτηλεοπτικές υπηρεσίες,»,

                                       iii)

                                       τα στοιχεία ιζ), ιη) και ιθ) διαγράφονται,

                                       iv)

                                       προστίθενται τα ακόλουθα στοιχεία:

                                                   «κ)

                                                   επιγραμμική (online) κράτηση εισητηρίων για πολιτιστικές, καλλιτεχνικές, αθλητικές, επιστημονικές, εκπαιδευτικές, ψυχαγωγικές ή παρόμοιες εκδηλώσεις,

                                                   κα)

                                                   επιγραμμική (online) κράτηση καταλύματος, ενοικίασης αυτοκινήτου, υπηρεσιών εστίασης, μεταφοράς επιβατών ή παρόμοιων υπηρεσιών.».

                           γ)

                           Παρεμβάλλεται το ακόλουθο άρθρο:
                           «Άρθρο 9α
                           1.   Για την εφαρμογή του άρθρου 28 της οδηγίας 2006/112/ΕΚ, όταν παρέχονται ηλεκτρονικές υπηρεσίες μέσω τηλεπικοινωνιακού δικτύου, διεπαφής ή δικτυακής πύλης, όπως αγορά ηλεκτρονικών εφαρμογών, ο υποκείμενος στον φόρο που συμμετέχει στην παροχή υπηρεσιών θεωρείται ότι ενεργεί ιδίω ονόματι αλλά για λογαριασμό του παρόχου ηλεκτρονικών υπηρεσιών, εκτός εάν ο εν λόγω πάροχος υπηρεσιών προσδιορίζεται ρητά ως προμηθευτής των υπηρεσιών από τον εν λόγω υποκείμενο στο φόρο και τούτο προκύπτει από τις μεταξύ τους συμβατικές διευθετήσεις.
                           Για να θεωρηθεί ότι ο πάροχος ηλεκτρονικών υπηρεσιών έχει προσδιορισθεί ρητά ως ο προμηθευτής των ηλεκτρονικών υπηρεσιών από τον υποκείμενο στον φόρο, πρέπει να πληρούνται οι ακόλουθες προϋποθέσεις:

                                       α)

                                       το τιμολόγιο που εκδίδεται ή καθίσταται διαθέσιμο από κάθε υποκείμενο στο φόρο που συμμετέχει στην παροχή ηλεκτρονικών υπηρεσιών πρέπει να προσδιορίζει τις ηλεκτρονικές υπηρεσίες και τον προμηθευτή των εν λόγω ηλεκτρονικών υπηρεσιών·

                                       β)

                                       ο λογαριασμός ή η απόδειξη πληρωμής που εκδίδονται ή καθίστανται διαθέσιμες στον λήπτη πρέπει να προσδιορίζουν τις ηλεκτρονικές υπηρεσίες και τον προμηθευτή των εν λόγω υπηρεσιών.

                                 Για τους σκοπούς της παρούσας παραγράφου, ο υποκείμενος στον φόρο ο οποίος, όσον αφορά την παροχή ηλεκτρονικών υπηρεσιών, προσεπικυρώνει τη χρέωση του λήπτη ή την παροχή των υπηρεσιών ή ορίζει τους γενικούς όρους και προϋποθέσεις της παροχής, δεν επιτρέπεται να υποδεικνύει ρητά άλλο πρόσωπο ως προμηθευτή τις εν λόγω υπηρεσίες.
                           2.   Η παράγραφος 1 εφαρμόζεται επίσης όταν τηλεφωνικές υπηρεσίες παρεχόμενες μέσω του διαδικτύου, συμπεριλαμβανομένων των φωνητικών υπηρεσιών μέσω του πρωτοκόλλου του Ίντερνετ (VoIP), παρέχονται μέσω δικτύου τηλεπικοινωνιών, διεπαφής ή δικτυακής πύλης, όπως αγορά ηλεκτρονικών εφαρμογών και υπό τους ίδιους όρους που αναφέρονται στην εν λόγω παράγραφο.
                           3.   Το παρόν άρθρο δεν εφαρμόζεται σε υποκείμενο στον φόρο ο οποίος παρέχει μόνο τη διεκπεραίωση πληρωμών που αφορούν ηλεκτρονικές υπηρεσίες ή τηλεφωνικές υπηρεσίες που παρέχονται μέσω του διαδικτύου, συμπεριλαμβανομένων των φωνητικών υπηρεσιών μέσω του πρωτοκόλλου του Ίντερνετ (VoIP), και ο οποίος δεν συμμετέχει στην παροχή των εν λόγω ηλεκτρονικών ή τηλεφωνικών υπηρεσιών.».

               2)

               Το κεφάλαιο V τροποποιείται ως εξής:

                           α)

                           Στο τμήμα 1, παρεμβάλλονται τα ακόλουθα άρθρα:
                           «Άρθρο 13α
                           Ο τόπος όπου είναι εγκατεστημένο ένα νομικό πρόσωπο μη υποκείμενο στον φόρο, όπως αναφέρεται στο άρθρο 56 παράγραφος 2 πρώτο εδάφιο και στα άρθρα 58 και 59 της οδηγίας 2006/112/ΕΚ, είναι:

                                       α)

                                       ο τόπος όπου ασκούνται οι λειτουργίες της κεντρικής του διοίκησης ή

                                       β)

                                       ο τόπος οποιασδήποτε άλλης εγκατάστασης που χαρακτηρίζεται από επαρκή βαθμό μονιμότητας και από κατάλληλη υποδομή, σε ανθρώπινους και τεχνικής φύσεως πόρους, ώστε να του επιτρέπει να λαμβάνει και να χρησιμοποιεί τις υπηρεσίες που του παρέχονται για τις δικές του ανάγκες.

                                 Άρθρο 13β
                           Για την εφαρμογή της οδηγίας 2006/112/ΕΚ, ως “ακίνητο” θεωρείται:

                                       α)

                                       κάθε συγκεκριμένο τμήμα της γης, στην επιφάνειά της ή κάτω από αυτή, επί του οποίου μπορούν να θεμελιωθούν δικαιώματα κυριότητας και κατοχής·

                                       β)

                                       κάθε κτίριο ή κατασκευή που συνδέεται άρρηκτα με το έδαφος πάνω ή κάτω από την επιφάνεια της θάλασσας, το οποίο δεν μπορεί να αποσυναρμολογηθεί ή να μετακινηθεί εύκολα·

                                       γ)

                                       κάθε στοιχείο που έχει εγκατασταθεί και αποτελεί αναπόσπαστο μέρος ενός κτιρίου ή μιας κατασκευής χωρίς το οποίο το κτίριο ή η κατασκευή είναι ελλιπή, όπως πόρτες, παράθυρα, στέγες, κλιμακοστάσια και ανελκυστήρες·

                                       δ)

                                       κάθε στοιχείο, εξοπλισμός ή μηχάνημα μόνιμα εγκατεστημένο σε κτίριο ή κατασκευή που δεν μπορεί να μετακινηθεί χωρίς να καταστραφεί ή να αλλοιωθεί το κτίριο ή η κατασκευή.».

                           β)

                           Στο άρθρο 18 παράγραφος 2, προστίθεται το ακόλουθο εδάφιο:
                           «Ωστόσο, ανεξαρτήτως αντίθετων πληροφοριών, ο πάροχος τηλεπικοινωνιακών, ραδιοτηλεοπτικών ή ηλεκτρονικών υπηρεσιών μπορεί να θεωρεί ότι ένας λήπτης εγκατεστημένος στην Κοινότητα είναι μη υποκείμενος στον φόρο, εφόσον ο εν λόγω λήπτης δεν έχει κοινοποιήσει τον ατομικό του αριθμό μητρώου ΦΠΑ στον πάροχο.».

                           γ)

                           Το άρθρο 24 αντικαθίσταται από το ακόλουθο κείμενο:
                           «Άρθρο 24
                           Σε περίπτωση που οι υπηρεσίες οι οποίες καλύπτονται από το άρθρο 56, παράγραφος 2, πρώτο εδάφιο ή από τα άρθρα 58 και 59 της οδηγίας 2006/12/ΕΚ παρέχονται σε μη υποκείμενο στον φόρο που είναι εγκατεστημένος σε περισσότερες από μία χώρες ή ο οποίος έχει τη μόνιμη κατοικία του σε μια χώρα και τη συνήθη διαμονή του σε άλλη χώρα, δίνεται προτεραιότητα:

                                       α)

                                       στην περίπτωση νομικού προσώπου μη υποκείμενου στον φόρο, στον τόπο που αναφέρεται στο άρθρο 13α στοιχείο α) του παρόντος κανονισμού, εκτός εάν υπάρχουν αποδεικτικά στοιχεία ότι η υπηρεσία χρησιμοποιείται στην εγκατάσταση που αναφέρεται στο στοιχείο β) του εν λόγω άρθρου·

                                       β)

                                       στην περίπτωση φυσικού προσώπου, στον τόπο όπου αυτό διαμένει συνήθως, εκτός εάν υπάρχουν αποδεικτικά στοιχεία ότι η υπηρεσία χρησιμοποιείται στη μόνιμη κατοικία του, αν αυτή είναι διαφορετική από τη συνήθη διαμονή.».

                           δ)

                           Το τμήμα 4 τροποποιείται ως εξής:

                                       i)

                                       Παρεμβάλλονται τα ακόλουθα υποτμήματα:
                                       «Υποτμήμα 3

                                          Τεκμήρια όσον αφορά τον τόπο του λήπτη

                                       Άρθρο 24α
                                       1.   Όταν ο πάροχος τηλεπικοινωνιακών, ραδιοτηλεοπτικών ή ηλεκτρονικών υπηρεσιών παρέχει τις υπηρεσίες αυτές σε έναν τόπο εγκατάστασης, όπως ένα τηλεφωνικό θάλαμο, μία ζώνη ασύρματης πρόσβασης, ένα Ίντερνετ καφέ, ένα εστιατόριο ή ένα χώρο υποδοχής ξενοδοχείου, όπου η φυσική παρουσία του αποδέκτη της υπηρεσίας στον τόπο αυτό είναι αναγκαία για να του παρασχεθεί η υπηρεσία από τον εν λόγω πάροχο, τεκμαίρεται ότι, για την εφαρμογή των άρθρων 44, 58 και 59α της οδηγίας 2006/112/ΕΚ, ο λήπτης είναι εγκατεστημένος, έχει τη μόνιμη κατοικία του ή τη συνήθη διαμονή του στον τόπο αυτόν και η υπηρεσία πράγματι χρησιμοποιείται και αποτελεί αντικείμενο εκμετάλλευσης στον εν λόγω τόπο.
                                       2.   Εάν ο τόπος εγκατάστασης που αναφέρεται στην παράγραφο 1 του παρόντος άρθρου είναι πάνω σε πλοίο, αεροσκάφος ή τρένο που εκτελεί μεταφορά επιβατών εντός της Κοινότητας σύμφωνα με τα άρθρα 37 και 57 της οδηγίας 2006/112/ΕΚ, η χώρα στην οποία βρίσκεται ο τόπος εγκατάστασης είναι η χώρα αναχώρησης της μεταφοράς επιβατών.
                                       Άρθρο 24β
                                       Για την εφαρμογή του άρθρου 58 της οδηγίας 2006/112/ΕΚ, για τις τηλεπικοινωνιακές, ραδιοτηλεοπτικές ή ηλεκτρονικές υπηρεσίες που παρέχονται σε μη υποκείμενο στον φόρο:

                                                   α)

                                                   μέσω της σταθερής γραμμής του, τεκμαίρεται ότι ο λήπτης είναι εγκατεστημένος, έχει τη μόνιμη κατοικία του ή τη συνήθη διαμονή του στον τόπο εγκατάστασης της σταθερής γραμμής·

                                                   β)

                                                   μέσω κινητών δικτύων, τεκμαίρεται ότι ο λήπτης είναι εγκατεστημένος, έχει τη μόνιμη κατοικία του ή τη συνήθη διαμονή του στη χώρα που προσδιορίζεται από τον κωδικό χώρας κινητής τηλεφωνίας της κάρτας SIM που χρησιμοποιεί όταν λαμβάνει αυτές τις υπηρεσίες·

                                                   γ)

                                                   για τις οποίες απαιτείται η χρήση αποκωδικοποιητή ή παρεμφερούς συσκευής ή κάρτας λήψης προγραμμάτων και όπου δεν χρησιμοποιείται σταθερή γραμμή, τεκμαίρεται ότι ο λήπτης είναι εγκατεστημένος, έχει τη μόνιμη κατοικία του ή τη συνήθη διαμονή του στον τόπο όπου βρίσκεται αυτός ο αποκωδικοποιητής ή η παρεμφερής συσκευή ή, εάν ο τόπος αυτός δεν είναι γνωστός, στον τόπο στον οποίον αποστέλλεται η κάρτα λήψης προγραμμάτων με σκοπό να χρησιμοποιηθεί εκεί·

                                                   δ)

                                                   υπό περιστάσεις άλλες από τις αναφερόμενες στο άρθρο 24α και στα στοιχεία α), β) και γ) του παρόντος άρθρου, τεκμαίρεται ότι ο λήπτης είναι εγκατεστημένος, έχει τη μόνιμη κατοικία του ή τη συνήθη διαμονή του στον τόπο που προσδιορίζεται ως τέτοιος από τον πάροχο υπηρεσιών με τη χρήση δύο μη αντιφατικών αποδεικτικών στοιχείων από τα απαριθμούμενα στο άρθρο 24στ του παρόντος κανονισμού.

                                             Άρθρο 24γ
                                       Για την εφαρμογή του άρθρου 56 παράγραφος 2 της οδηγίας 2006/112/ΕΚ, όταν η μίσθωση μεταφορικών μέσων, εκτός από τη βραχυχρόνια μίσθωση, παρέχεται σε πρόσωπο μη υποκείμενο στον φόρο, τεκμαίρεται ότι ο λήπτης είναι εγκατεστημένος, έχει τη μόνιμη κατοικία του ή τη συνήθη διαμονή του στον τόπο που προσδιορίζεται ως τέτοιος από τον πάροχο υπηρεσιών με τη χρήση δύο μη αντιφατικών αποδεικτικών στοιχείων από τα απαριθμούμενα στο άρθρο 24ε του παρόντος κανονισμού.

                                          Υποτμήμα 3β

                                          Αμφισβήτηση τεκμηρίων

                                       Άρθρο 24δ
                                       1.   Όταν ένας πάροχος παρέχει υπηρεσία που παρατίθεται στο άρθρο 58 της οδηγίας 2006/112/ΕΚ, δύναται να αμφισβητήσει ένα τεκμήριο που αναφέρεται στο άρθρο 24α ή στο στοιχείο α), β) ή γ) του άρθρου, 24β του παρόντος κανονισμού, εφόσον διαθέτει τρία μη αντιφατικά αποδεικτικά στοιχεία από τα οποία να προκύπτει ότι ο λήπτης είναι εγκατεστημένος, έχει τη μόνιμη κατοικία του ή τη συνήθη διαμονή του αλλού.
                                       2.   Φορολογική αρχή δύναται να αμφισβητήσει τα τεκμήρια που υπάρχουν δυνάμει των άρθρων 24α, 24β ή 24γ εφόσον υπάρχουν ενδείξεις αθέμιτης χρήσης ή κατάχρησης από τον πάροχο υπηρεσιών.

                                          Υποτμήμα 3γ

                                          Αποδεικτικά στοιχεία για τον προσδιορισμό του τόπου εγκατάστασης και αμφισβήτηση τεκμηρίων

                                       Άρθρο 24ε
                                       Για τους σκοπούς της εφαρμογής των κανόνων του άρθρου 56 παράγραφος 2 της οδηγίας 2006/112/ΕΚ και της εκπλήρωσης των απαιτήσεων του άρθρου 24γ του παρόντος κανονισμού, ως αποδεικτικά στοιχεία χρησιμοποιούνται, ειδικότερα, τα εξής:

                                                   α)

                                                   η διεύθυνση τιμολόγησης του λήπτη·

                                                   β)

                                                   τραπεζικά στοιχεία όπως ο τόπος όπου τηρείται ο τραπεζικός λογαριασμός που χρησιμοποιείται για την πληρωμή και η διεύθυνση τιμολόγησης του λήπτη που γνωρίζει η τράπεζα·

                                                   γ)

                                                   τα στοιχεία ταξινόμησης (πινακίδες) του μέσου μεταφοράς που έχει νοικιαστεί από τον λήπτη, εάν η ταξινόμηση του εν λόγω μέσου μεταφοράς απαιτείται στον τόπο όπου χρησιμοποιείται, ή άλλες παρεμφερείς πληροφορίες·

                                                   δ)

                                                   άλλες σχετικές εμπορικές πληροφορίες.

                                             Άρθρο 24στ
                                       Για τους σκοπούς της εφαρμογής των κανόνων του άρθρου 58 της οδηγίας 2006/112/ΕΚ και της εκπλήρωσης των απαιτήσεων του στοιχείου δ) του άρθρου 24β ή του άρθρου 24δ παράγραφος 1 του παρόντος κανονισμού, ως αποδεικτικά στοιχεία χρησιμοποιούνται, ειδικότερα, τα εξής:

                                                   α)

                                                   η διεύθυνση τιμολόγησης του λήπτη·

                                                   β)

                                                   η διεύθυνση του πρωτοκόλλου Ίντερνετ (ΙΡ) της συσκευής που χρησιμοποιείται από τον λήπτη ή άλλη μέθοδος εντοπισμού της γεωγραφικής της θέσης·

                                                   γ)

                                                   τραπεζικά στοιχεία, όπως ο τόπος όπου τηρείται ο τραπεζικός λογαριασμός που χρησιμοποιείται για την πληρωμή και η διεύθυνση τιμολόγησης του λήπτη που γνωρίζει η τράπεζα·

                                                   δ)

                                                   ο κωδικός χώρας κινητής τηλεφωνίας (MCC) της διεθνούς ταυτότητας συνδρομητή κινητής τηλεφωνίας (IMSI) που αποθηκεύεται στην κάρτα δομοστοιχείου ταυτότητας συνδρομητή (SIM) που χρησιμοποιείται από τον λήπτη·

                                                   ε)

                                                   ο τόπος εγκατάστασης της σταθερής γραμμής του λήπτη μέσω της οποίας παρέχεται η υπηρεσία σε αυτόν·

                                                   στ)

                                                   άλλες σχετικές εμπορικές πληροφορίες.».

                                       ii)

                                       Παρεμβάλλεται το ακόλουθο υποτμήμα:
                                       «Υποτμήμα 6α

                                          Παροχή υπηρεσιών συναφών προς ακίνητο

                                       Άρθρο 31α
                                       1.   Οι υπηρεσίες που είναι συναφείς προς ακίνητα, όπως αναφέρεται στο άρθρο 47 της οδηγίας 2006/112/ΕΚ, περιλαμβάνουν μόνον εκείνες τις υπηρεσίες που έχουν επαρκώς άμεση σύνδεση με τα εν λόγω ακίνητα. Οι υπηρεσίες θεωρούνται ότι έχουν επαρκώς άμεση σύνδεση με τα ακίνητα στις ακόλουθες περιπτώσεις:

                                                   α)

                                                   όταν προκύπτουν από ακίνητο και αυτό το ακίνητο αποτελεί συστατικό στοιχείο της υπηρεσίας και κεντρικό και ουσιαστικό στοιχείο για τις παρεχόμενες υπηρεσίες·

                                                   β)

                                                   όταν παρέχονται ή προορίζονται για ακίνητο και έχουν ως αντικείμενο τη νομική ή φυσική μεταβολή του εν λόγω ακινήτου.

                                             2.   Η παράγραφος 1 καλύπτει, ιδίως, τα εξής:

                                                   α)

                                                   την κατάρτιση σχεδίων για κτίριο ή τμήματα κτιρίου που προορίζεται να ανεγερθεί σε συγκεκριμένο οικόπεδο, ανεξάρτητα από την ανέγερση ή μη του κτιρίου·

                                                   β)

                                                   την παροχή υπηρεσιών επιτόπιας επίβλεψης ή ασφάλειας·

                                                   γ)

                                                   την κατασκευή κτιρίου σε οικόπεδο καθώς και τις εργασίες κατασκευής και κατεδάφισης που εκτελούνται σε κτίριο ή σε τμήματα κτιρίου·

                                                   δ)

                                                   την κατασκευή μόνιμων δομών σε οικόπεδο, καθώς και εργασίες κατασκευής και κατεδάφισης που εκτελούνται σε μόνιμες δομές όπως στα συστήματα αγωγών για το αέριο, το νερό, την αποχέτευση και παρόμοιες δομές·

                                                   ε)

                                                   εργασίες σε γαίες, συμπεριλαμβανομένων των γεωργικών υπηρεσιών όπως το όργωμα, η σπορά, το πότισμα και η λίπανση·

                                                   στ)

                                                   τη μελέτη και την αξιολόγηση του κινδύνου και της ακεραιότητας ακινήτων·

                                                   ζ)

                                                   την αποτίμηση ακινήτων, συμπεριλαμβανομένων των περιπτώσεων κατά τις οποίες απαιτείται η παροχή της υπηρεσίας αυτής για σκοπούς ασφάλισης, για τον καθορισμό της αξίας ενός ακινήτου ως εγγύησης δανείου ή για την εκτίμηση των κινδύνων και των ζημιών σε περίπτωση διαφορών·

                                                   η)

                                                   τη χρηματοδοτική μίσθωση ή την εκμίσθωση ακινήτων, εκτός των περιπτώσεων που καλύπτονται από την παράγραφο 3 στοιχείο γ), συμπεριλαμβανομένης της αποθήκευσης εμπορευμάτων για τα οποία ένα συγκεκριμένο τμήμα του ακινήτου παραχωρείται για αποκλειστική χρήση από τον λήπτη·

                                                   θ)

                                                   την παροχή καταλύματος στον ξενοδοχειακό τομέα ή σε τομείς παρεμφερούς χαρακτήρα, όπως σε κατασκηνώσεις διακοπών ή σε τοποθεσίες που έχουν διαμορφωθεί για να χρησιμοποιηθούν ως κατασκήνωση, συμπεριλαμβανομένου του δικαιώματος διαμονής σε συγκεκριμένο τόπο που προκύπτει από τη μετατροπή των δικαιωμάτων χρήσης υπό καθεστώς χρονομεριστικής μίσθωσης και από ανάλογες καταστάσεις·

                                                   ι)

                                                   την εκχώρηση ή μεταβίβαση δικαιωμάτων άλλων πλην εκείνων που προβλέπονται στα στοιχεία η) και θ) όσον αφορά τη χρήση του συνόλου ή τμήματος ακινήτου, συμπεριλαμβανομένης της άδειας χρησιμοποίησης τμήματος ακινήτου, όπως η χορήγηση δικαιωμάτων αλιείας και θήρας ή η πρόσβαση σε αίθουσες αναμονής σε αερολιμένες, ή η χρήση υποδομής για την οποία επιβάλλονται διόδια, όπως γέφυρες ή σήραγγες·

                                                   ια)

                                                   τη συντήρηση, ανακαίνιση και επισκευή κτιρίων ή τμημάτων κτιρίων, συμπεριλαμβανομένων εργασιών, όπως καθαρισμός, πλακόστρωση, τοποθέτηση χαρτιού τοιχοστρωσίας (ταπετσαρίας) και παρκέτων·

                                                   ιβ)

                                                   τη συντήρηση, ανακαίνιση και επισκευή μόνιμων δομών όπως τα συστήματα αγωγών για το αέριο, το νερό, την αποχέτευση και παρόμοιες δομές·

                                                   ιγ)

                                                   την εγκατάσταση ή συναρμολόγηση μηχανημάτων ή εξοπλισμού που, μετά την εγκατάσταση ή συναρμολόγηση, χαρακτηρίζονται ως ακίνητο·

                                                   ιδ)

                                                   τη συντήρηση και επισκευή, επιθεώρηση και εποπτεία μηχανημάτων ή εξοπλισμού, εάν τα εν λόγω μηχανήματα ή ο εν λόγω εξοπλισμός μπορούν να χαρακτηριστούν ως ακίνητα·

                                                   ιε)

                                                   τη διαχείριση ακινήτων, εκτός από τη διαχείριση χαρτοφυλακίου επενδύσεων σε ακίνητα που καλύπτονται από την παράγραφο 3 στοιχείο ζ), η οποία συνίσταται στην εκμετάλλευση εμπορικών, βιομηχανικών ή οικιστικών ακινήτων από τον ιδιοκτήτη του ακινήτου ή για λογαριασμό του·

                                                   ιστ)

                                                   τη διαμεσολάβηση κατά την πώληση ή τη χρηματοδοτική μίσθωση ή την εκμίσθωση ακινήτων και τη σύσταση ή τη μεταβίβαση ορισμένων δικαιωμάτων σε ακίνητα ή εμπραγμάτων δικαιωμάτων επί ακινήτων (ανεξαρτήτως του αν αυτά αντιμετωπίζονται ή όχι ως ενσώματα αγαθά), εκτός από τη διαμεσολάβηση που καλύπτεται από την παράγραφο 3 στοιχείο δ)·

                                                   ιζ)

                                                   τις νομικές υπηρεσίες τις σχετικές με τη μεταβίβαση τίτλων επί ακινήτων, με τη σύσταση ή μεταβίβαση ορισμένων δικαιωμάτων σε ακίνητα ή εμπραγμάτων δικαιωμάτων επί ακινήτων (ανεξαρτήτως του αν αυτά αντιμετωπίζονται ή όχι ως ενσώματα αγαθά), όπως οι συμβολαιογραφικές εργασίες, ή την κατάρτιση συμβολαίου για πώληση ή αγορά ακινήτου, ακόμη και αν η σχετική συναλλαγή που συνεπάγεται τη νομική μεταβολή του ακινήτου δεν υλοποιείται.

                                             3.   Η παράγραφος 1 δεν καλύπτει τα εξής:

                                                   α)

                                                   την κατάρτιση σχεδίων για κτίριο ή τμήματα κτιρίου εάν το κτίριο δεν προορίζεται να ανεγερθεί σε συγκεκριμένο οικόπεδο·

                                                   β)

                                                   την αποθήκευση εμπορευμάτων σε ακίνητο εάν κανένα συγκεκριμένο μέρος του ακινήτου δεν παραχωρείται για την αποκλειστική χρήση του λήπτη·

                                                   γ)

                                                   την παροχή υπηρεσιών διαφήμισης, έστω και αν περιλαμβάνει τη χρήση ακινήτων·

                                                   δ)

                                                   τη διαμεσολάβηση για την παροχή καταλύματος στον ξενοδοχειακό τομέα ή σε τομείς παρεμφερούς χαρακτήρα, όπως σε κατασκηνώσεις διακοπών ή σε τοποθεσίες που έχουν διαμορφωθεί για να χρησιμοποιηθούν ως κατασκήνωση, αν ο διαμεσολαβητής ενεργεί εξ ονόματος και για λογαριασμό άλλου προσώπου·

                                                   ε)

                                                   τη διάθεση περιπτέρου σε εγκατάσταση εμποροπανήγυρης ή έκθεσης, καθώς και την παροχή άλλων συναφών υπηρεσιών, για να μπορεί ο εκθέτης να εκθέτει αντικείμενα, όπως ο σχεδιασμός του περιπτέρου, η μεταφορά και αποθήκευση αντικειμένων, η διάθεση μηχανημάτων, η τοποθέτηση καλωδίων, η ασφάλιση και η διαφήμιση·

                                                   στ)

                                                   την εγκατάσταση ή συναρμολόγηση, τη συντήρηση και επισκευή, τον έλεγχο ή την εποπτεία μηχανημάτων ή εξοπλισμού που δεν είναι ή δεν καθίστανται μέρος του ακινήτου·

                                                   ζ)

                                                   τη διαχείριση χαρτοφυλακίων επενδύσεων σε ακίνητα·

                                                   η)

                                                   τις νομικές υπηρεσίες, εκτός από εκείνες που καλύπτονται από την παράγραφο 2 στοιχείο ιζ), που συνδέονται με συμβάσεις, συμπεριλαμβανομένων των συμβουλών που παρέχονται σχετικά με τους όρους μιας σύμβασης για τη μεταβίβαση ακίνητου, ή την εκτέλεση μιας τέτοιας σύμβασης, ή την απόδειξη της ύπαρξης μιας τέτοιας σύμβασης, όταν οι υπηρεσίες αυτές δεν αφορούν ειδικά τη μεταβίβαση τίτλων επί ακινήτων.

                                             Άρθρο 31β
                                       Όταν εξοπλισμός τίθεται στη διάθεση του λήπτη με σκοπό να πραγματοποιηθούν εργασίες σε ακίνητα, η πράξη αυτή συνιστά παροχή υπηρεσιών που συνδέονται με το ακίνητο μόνον εάν ο πάροχος αναλαμβάνει την ευθύνη για την εκτέλεση των εργασιών.
                                       Πάροχος υπηρεσιών ο οποίος παρέχει στον λήπτη εξοπλισμό, καθώς και επαρκές προσωπικό για την εκτέλεση εργασιών, τεκμαίρεται ότι έχει αναλάβει την ευθύνη για την εκτέλεση των εν λόγω εργασιών. Το τεκμήριο ότι ο πάροχος υπηρεσιών αναλαμβάνει την ευθύνη για την εκτέλεση των εργασιών μπορεί να αμφισβητηθεί με κάθε σχετικό πραγματικό ή νομικό μέσο.
                                       Άρθρο 31γ
                                       Για τον σκοπό του καθορισμού του τόπου παροχής τηλεπικοινωνιακών, ραδιοτηλεοπτικών ή ηλεκτρονικών υπηρεσιών από υποκείμενο στον φόρο ο οποίος ενεργεί ιδίω ονόματι στο πλαίσιο υπηρεσίας καταλύματος στον ξενοδοχειακό τομέα ή σε τομείς παρεμφερούς χαρακτήρα, όπως σε κατασκηνώσεις διακοπών ή σε τοποθεσίες που έχουν διαμορφωθεί για να χρησιμοποιηθούν ως κατασκήνωση, οι υπηρεσίες αυτές θεωρούνται ως παρεχόμενες στους τόπους παροχής των υπηρεσιών αυτών.»,

                                       iii)

                                       στο υποτμήμα 7, παρεμβάλλεται το ακόλουθο άρθρο:
                                       «Άρθρο 33α
                                       Η διάθεση εισιτηρίων που παρέχουν πρόσβαση σε πολιτιστικές, καλλιτεχνικές, αθλητικές, επιστημονικές, εκπαιδευτικές, ψυχαγωγικές ή παρόμοιες εκδηλώσεις από μεσάζοντα που ενεργεί ιδίω ονόματι, αλλά για λογαριασμό του διοργανωτή, ή από υποκείμενο στον φόρο, εκτός από τον διοργανωτή, που ενεργεί για ίδιο λογαριασμό, καλύπτεται από το άρθρο 53 και το άρθρο 54 παράγραφος 1 της οδηγίας 2006/112/ΕΚ.».

               3)

               Στο σημείο 4 του παραρτήματος I, προστίθενται τα ακόλουθα στοιχεία:

                           «στ)

                           λήψη ραδιοφωνικών ή τηλεοπτικών προγραμμάτων που διανέμονται μέσω ραδιοφωνικού ή τηλεοπτικού δικτύου, του διαδικτύου ή παρόμοιου ηλεκτρονικού δικτύου για την ακρόαση ή παρακολούθηση προγραμμάτων σε χρονική στιγμή που επιλέγει ο χρήστης και, κατόπιν ατομικού αιτήματος του χρήστη, από κατάλογο προγραμμάτων που έχει επιλέξει ο πάροχος υπηρεσιών οπτικοακουστικών μέσων, όπως η τηλεόραση και το βίντεο κατά παραγγελία·

                           ζ)

                           λήψη ραδιοφωνικών ή τηλεοπτικών προγραμμάτων μέσω του διαδικτύου ή παρόμοιου ηλεκτρονικού δικτύου (συνεχούς ροής μέσω ΙΡ), εκτός αν τα προγράμματα αυτά μεταδίδονται ή αναμεταδίδονται ταυτόχρονα και μέσω παραδοσιακών ραδιοφωνικών και τηλεοπτικών δικτύων·

                           η)

                           παροχή ακουστικού και οπτικοακουστικού περιεχομένου μέσω δικτύων επικοινωνίας που δεν παρέχεται από πάροχο υπηρεσιών οπτικοακουστικών μέσων και υπό τη συντακτική του ευθύνη·

                           θ)

                           την περαιτέρω μετάδοση ακουστικής και οπτικοακουστικής παραγωγής ενός παρόχου υπηρεσιών οπτικοακουστικών μέσων μέσω δικτύων επικοινωνίας από πρόσωπο άλλο από τον πάροχο υπηρεσιών οπτικοακουστικών μέσων.».

         Άρθρο 2
   Για τις τηλεπικοινωνιακές, τις ραδιοτηλεοπτικές ή τις ηλεκτρονικές υπηρεσίες που παρέχονται από πάροχο εγκατεστημένο εντός της Κοινότητας σε μη υποκείμενο στον φόρο ο οποίος είναι εγκατεστημένος ή έχει τη μόνιμη κατοικία του ή τη συνήθη διαμονή του εντός της Κοινότητας, ισχύουν τα ακόλουθα:

               α)

               ο τόπος παροχής ως προς κάθε γενεσιουργό αιτία του φόρου που θα έχει επέλθει πριν από την 1η Ιανουαρίου 2015, είναι ο τόπος όπου είναι εγκατεστημένος ο πάροχος, όπως προβλέπεται στο άρθρο 45 της οδηγίας 2006/112/ΕΚ, ανεξάρτητα από τη χρονική στιγμή κατά την οποία ολοκληρώνεται η παροχή ή η συνεχής παροχή·

               β)

               ο τόπος παροχής ως προς κάθε γενεσιουργό αιτία που θα έχει επέλθει από την 1η Ιανουαρίου 2015 και στο εξής, είναι ο τόπος όπου είναι εγκατεστημένος ή έχει τη μόνιμη κατοικία του ή τη συνήθη διαμονή του ο λήπτης, ανεξάρτητα από τη χρονική στιγμή κατά την οποία αρχίζει η παροχή ή η συνεχής παροχή·

               γ)

               σε περίπτωση που έχει ήδη επέλθει η γενεσιουργός αιτία πριν από την 1η Ιανουαρίου 2015, στο κράτος μέλος όπου είναι εγκατεστημένος ο πάροχος, κανένας φόρος δεν καθίσταται απαιτητός στο κράτος μέλος του λήπτη την 1η Ιανουαρίου 2015 ή μετά από αυτήν σε σχέση με την ίδια γενεσιουργό αιτία.

         Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2015.
   Ωστόσο, τα άρθρα 13β, 31α και 31β του εκτελεστικού κανονισμού (ΕΕ) αριθ. 282/2011, όπως εισήχθησαν από τον παρόντα κανονισμό, ισχύουν από την 1η Ιανουαρίου 2017.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Λουξεμβούργο, 7 Οκτωβρίου 2013.

            Για το Συμβούλιο

            Ο Πρόεδρος

         J. BERNATONIS

      (1)  ΕΕ L 347 της 11.12.2006, σ. 1.

      (2)  Οδηγία 2010/13/EE του Ευρωπαϊκού Κοινοβουλίου και του Συμβουλίου, της 10ης Μαρτίου 2010, για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (οδηγία για τις υπηρεσίες οπτικοακουστικών μέσων) (ΕΕ L 95 της 15.4.2010, σ. 1).

      (3)  Εκτελεστικός κανονισμός (ΕΕ) αριθ. 282/2011 του Συμβουλίου, της 15ης Μαρτίου 2011, για τη θέσπιση μέτρων εφαρμογής της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 77 της 23.3.2011, σ. 1).

      (4)  Οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (ΕΕ L 281 της 23.11.1995, σ. 31).